text:
Cjabie
Cjabie e je une biele frazion dal cumun di Darte, in Cjargne.
Sgrufuiade intune concje a su par ju 750 metris sul livel da mâr, a cjale jù la valade dal Bût fintremai a Tumieç.
Par rivâ a Cjabie al covente di cjapâ la statâl 52bis che da Tumieç e rive fintremai a Mont di Crôs sul confin cu l'Austrie. Dopo vot chilometris e passât Zui, li de gnove taronde tigninsi a gjestre, a si jentre a Darte e dopo un 200 metris, a lì la che al jere il vecjo albierc "Savoia" che cumò e an mitût a puest, a si svolte a gjestre e subit dopo a sinistre, cjapant cussì la strade comunâl che e puarte, just apont, a Cjabie. Subit prime di rivâ su, cuant che il cîl si vierç e la campagne si slargje, fermaìsi te localitât di "Codes" par cjalâ ju la valade de Bût di dulà che si viodin i paîs di Cedarcjis, Cjarugnê, Dimponç, Navarlôns e Tumieç.
Cjabie e je famose soredut pe fieste de Madone di Dicembar e pe sgnape di brundui o sespis, denominade "Sliwovitz" e otignude da un vecjo mût di distilazion inventât, disin cussì, in tai paîs slâfs, forsit in Slovenie. Vonde impuartant e cognossude, inte gleseute di San Zorç, si pues viodi la pale di San Gotart piturade dal Grassi. In dì di vuê a Cjabie, a vivin al incirche 250 animis, ma timp indaûr la popolazion e jere rivade ancje fin a 350-400 di lôr cuntune sglavinade di fruts, par cui a jerin l'asîl e ancje lis scuelis elementârs. L'ativitât principâl de int, fintremai tai agns sessante-setante, e jere chê agricule, divierse di che de plane, par vie de tiere cussì puare, tant che un grum di int e scugnive lâ ator pal mont a vore, come che ben al conte Leonardo Zanier.
Dai agns otante in ca la vite a je cambiade in miôr ancje pal fat che a son ladis in miôr lis condizions economichis de Italie e alc ancje de Cjargne. In ogni câs al è vonde facil, ancje in zornade di vuê, di intivâsi a viodi alc da vite di une volte soredut da part dai vecjos o chei indenant cui agns, che a son restâts tacâts al paîs, ma ancje di cualchi zovin che al crôt ancjemò in chel mût di vivi o che lu fâs par tignî su lis tradizions.
In chiscj ultims agns la zoventût e à dât dongje il circul culturâl il ferâl cul scopo di tigni in pins e lustris, lis tradizions storichis dal paisut, organizant, vie pal an, events culturals, fiestis di pais e manifestazions varîs.
--Sisto 14 di Mai 2009 a lis 07:13 e ai 27 di Lui 2011 a lis 19:00 (UTC)
Il sît ufiçiâl a chi [1]


c: text/html

text:
Taramot dal 1976 in Friûl
Ai 6 di Mai dal 1976, a lis 9.00.12 di sere, il Friûl al fo strucât di une fuarte scjassade di taramot, l'orcolat che al jere za inte memorie dai furlans. L'epicentri al fo locât intal comun di Glemone, e cheste aree e fo la plui colpide; Glemone, Montenars, Vençon, Osôf, Majan e tancj altris comuns a deventarin famôs purtrop pe distruzion cuasi totâl. I muarts in dut a forin 982, lis personis coinvoltis, restadis cence un tet 60.000; la scjassade e rive al grât 6,4 de scjale Richter, X grât de Scjale Mercalli. Lis scossis continuarin par plui mês, rindint lis condizions di chei puescj un grum duris, in particolâr in Setembar, cuant che ai 11 e ai 15 si regjistrarin scossis fin al VIII grât de Scjale Mercalli. Ma ancje se i esperts a disevin che si veve di mandâ la int a vivi in gnovis citâts dongje Udin, i furlans no i croderin mai e pensarin subit a tornâ a fâ sù paîs, fabrichis e glesiis dulà che a jerin prime di chê volte.

robotstxt: allowed

filter: keep


text: Cristiane Costa Cavalcante, Cristiane Rossiti, Cristiane Macedo, Cristiane Torres, Cristiane Brum, Cristiane Nere, Cristiane Monteiro, Cristiane Verderesi, Cristiane Queiroz, Cristiane Faria Santos, Cristiane Silveira Morais, Cristiane Francielle, Cristiane Alves Pereira, Cristiane Urbinatti, Cristiane Lima, Cristiane Lauer, Cristiane Oliveira, Cristiane Quintella, Cristiane Santos, Cristiane Oliveira, Cristiane Barboza, Cristiane Caetano, Cristiane Nascimento, Cristiane Maria Amorim, Cristiane Toso, Cristiane Marques, Cristiane Andrade, Cristiane Calheiros, Cristiane Gajo, Cristiane Silva, Cristiane Correa, Cristiane Leme, Cristiane Souza Baima, Cristiane Soares, Cristiane Vieira Corrêa, Cristiane Araujo, Cristiane Garcia, Cristiane Sanchez Cardoso, Cristiane Emi, Cristiane Silva, Cristiane Zavati, Cristiane Pissaia, Cristiane Mattos, Cristiane Andrade, Cristiane Guazzelli Passaia, Cristiane Pavão Santos, Cristiane Santos, Cristiane Alves, Cristiane Matera, Cristiane Del Fiol, Cristiane Canuto, Cristiane Ikeda, Cristiane Lopes Botelho, Cristiane Mota, Cristiane Regina Valias, Cristiane Dornel, Cristiane Carritilha, Cristiane Silvestre, Cristiane Vieira Renz, Cristiane Damaceno, Cristiane Barbosa, Cristiane Aherne, Cristiane Jesse Johann, Cristiane Santos, Cristiane Fantini


text:
Epifanie
La Epifanie o ancje Pasche Tafanie e je une fieste cristiane che cole ai 6 dal mes di zenâr. Ven ricuardade la presentazion di Jesus ai trê Rês Magjos.
Epifanie e je une peraule di origjine greche Epiphaneia che e vûl di manifestazion o ancje aparizion. Intai prins cuatri secui de storie de cristianitât, la Glesie e fiestezave dutis lis manifestazions di Idiu su la Tiere: il Nadâl, la Adorazion dai Magjos, il Batisim di Jesus Crist, e lis Gnocis di Cana. Le peraule ἐπιφάveιa vignive utilizade in Grecie par indicâ le azion o le manifestazion de divinitât mediant miracui o visions. Tal III secul,i cristians scomencin a clamâ cu le peraule Epifanie lis menifestazions di Jesus.Tal timp di uê,cheste peraule je doprade par indicâ le prime manifestazion publiche de divinitât di Jesus ai Rês,vignûs par visitalu.
[cambie] Folclôr e culture leâs ae Epifanie
Le celebrazion de Epifanie e je acompagnade a tradizions antighis misturâs a tradizions pui recentis:
- La Stele Comete che acompagne i Rês (tradizion di origjine orientâl)
- Il piâ i fûcs (tradizion di origjine pagane,leade al soreli,une vore presint tal Nord de Italie) In Friûl je le tradizion dal Pignarûl
- Scambiâsi i regâi
- Le tradizion dai regâi ai fruts in te cjalce,tradizion presinte in tai paîs di tradizion catoliche.In Italie i regâi ai fruts vegnin puartâs de Befane ,in Spagne dai Rês.


text:
comp ti torrents- related searches - te voy a follar a ti y a - love4_2_tbm_outro_cam up - loveaneuria koya si ti t - dummies ti 83 - juice ti si ta - ti e mai successo negramaro - orgasmos tis ageladas o - io ti amo veramente - ti coq vellay - love08 cserh ti zsuzsa d - love08 divlji kesten nek - ti lascio una canzone 2010 - love09 zise ti zoi mp3 - love2 ti live my life al - e ti amo marco masini - download filmes gospel g - ti sto official music - generals tis subestrenos - falar de ti tt - meli to kormi tis
If this search for comp ti did not find you the right torrents, try to fine tune your query. At the top you might find some comp ti alternatives.
Engines
Searching...
Real-time Filter
.


text:
Discussion:Carintie
[cambie] cjâfluc - cjaulûc
O ai tornât a meti cjâfluc parcè che se no la tabele e vignive sbalade.
La forme corete e je però cjâf lûc (stacât) e cheste forme la si cjate dispès tai documents aministratîfs.
Note par Judri - No discut che si podedi doprâ ancje ciaulûc. Atenzion invezit a fâ cambiaments dentri une tabele parcè che e je gjenerade di un model (e il stess erôr al è su plui pagjinis), tal câs segnale l'erôr cence modificâ parcè che a sarâ di viodi di cambiâ il model.
:Par esempli in { { Geobox superficie|9.536 }} tu puedis gambiâ 9.536 in un altri numar ma se tu metis al puest di superficie { { Geobox largjurie|9.536 } } al sbale.
Mandi --Tocaibon 27 di Set 2006 a lis 19:53 (UTC)
Grazie Tocaibon... Cjau!


text:
Artesanât
L'artesanât al è chel mût di lavorâ cal dopre sore dut il lavôr dal om par produsi dai bens finîts. Cuant ca si doprin soredut machinis e un grant numar di operaris si à invezit la industrie.
L'artesan al met di spes tal so lavôr une grande passion, a voltis lis sôs oparis a puedin someâ des veris oparis di art.
In Italie cirche un tierç des impresis à son impresis artesanis e a dan lavôr a cirche un cuint dai lavoradôrs. Viodude la lôr impuartance a son dai canai di finanziament particolârs che a spietin a chestis impresis. La legjislazion taliane a proviôt l'oblic de iscrizion al AIA (liste des impresis artesanis) dal 1985 cuant che la legjislazion regjonâl furlane lu proviodeve dal 1970, in chest mût si puedin vê des agjevolazion finanziariis specifichis.
[cambie] Leams
- [1] Cjamare di Cumierç di Udin
- [2] Cjamare di Cumierç di Gurize
- [3] Cjamare di Cumierç di Pordenon
- [4] Confartigianât isontin
- [5] Confartigianât di Udin
- [6] Confartigianât di Pordenon


text:
Passât lontan4 coments Publicât da il crot il lunedì, novembre 26, 2007
Il premi San Simon di chest àn al è stât vinçût dal romanç “Il cop” di Laurin Zuan Nardin. Par podè leilu al tocjarà spietâ un anut parcè che al vignarà dât fûr cu la premiazion dal àn che al ven.
Ma ancje cence vêlu let mi ven di disi alc su la motivazion cun che e je stade sielzude la opare premiade:
“Dai tescj ch’a son rivâts a la jurie, al è chel ch’al pant une cierte inventive. Ancje se al çuete in cualchi motivazion e in cualchi passaç, la storie e je tratade cun avonde suspance. E tache ben, dal particolâr al gjenerâl, e cul truc dai pensîrs di ogni protagonist, al mene il letôr a sclarî il cuadri da la vicende. Al podeve zuiâse miôr tal finâl, cuant che dut si scuvierç masse in premure. La lenghe e je avonde coerente a part il doprâ il passât lontan che no je une carateristiche dal furlan. La prose e je une vore sute cence nainis descritivis, ma cun cualchi soluzion retoriche a la buine”.
Al è interessant il coment sul passât. O dîs subit che intal fevelâ jo no ai mai sintût doprâ il passât e a contâle dute no savevi nancje che al esistès prime di scomençâ a lei alc par furlan! Cuant che o cjacari jo o dîs che Napoleon al è nassût in Corsiche e no che al nassè in Corsiche.
Jessint dut câs che ultimementri o ai scomençât a lei alc de narative furlane o ai ancje di disi che un pôc mi soi ancje abituât a chestis formis. Tal scrit si cjatin.
Forsit la zurie, che e veve personaçs no di pôc tant che Cappello, Carlo Tolazzi, Mario Turello e Franca Mainardis e à voie di sburtâ par un cambiament? La lôr idee e podarès jessi interessante, doprâ l’imperfet ancje tal scrit come che si fâs tal orâl.
Curiôs o ai tirât fûr lis lôr oparis che o ai cjatât e che, se us plâs, us consei di lei.
La çupiçane Mainardis in efiet no mi somee che e dopredi il passât, ma viodin invezit cemût che al tache “Dome cul cjâf, dome cul cûr” di Tolazzi, premi San Simon 1994:
“Nisçun rumôr. Nencia un brut sium, nuia, però Clelia a era dismota, duta sudada, e a sflasava cul còur ch’a la scjassava dal di denti. A saltà fòur dal iet e cjaminant bielpaln su las vecjas brèas dal palment, a passà devant da cjamara di Giulio.”
o ancje il biel “La salamandrie tal fûc”, simpri di Tolazzi, premi San Simon 1995:
“Al scugnì provâ dôs trê voltis a fâ flame par piâ il spagnolet, ce ajar dispetôs, ma ae fin il tabac al cjapà. Berto al tirà une bocjade ficjant te sachete i fulminants, e intant ch’al soflave fûr il fum ingrispant la muse, al scjassà par tiare la prime cinise.”
e no dismenteìnsi il saç “Il Brevet” di Mario Turello, premi San Simon 2001, ve la prime rie:
“Giulio Camillo Delmino al nassè a Puart Gruâr tal 1480.”
In sumis si podarà criticâ il libri di Nardin par un sac di robis ma mi pâr che la storie dal passât no si le sedi inventade lui...
Il prin salt dal crot.
Intal concors a son stadis presentadis 13 oparis e la zurie i à petât ju ben e no mal disint che “nissun di chescj al presentave lis carateristichis di une opare leterarie. Cun di plui i autôrs a àn scrit cjalant masse ai timps passâts, dismenteant cussì di tocjâ temis che si fevele in dì di vuê. A àn zontât ancje che chest gjenar di leterature, vignude fûr dal premi di cheste edizion, no à nissun contat cu la produzion taliane e tant mancul cun chê europeane.”
secont salt dal crot
Se o veis voie di lei o cjatais "La salamandrie e il fûc", "Il Brevet" e altris libris tra i e-libris di Friul.net.
A torzeon di bessôi6 coments Publicât da il crot il sabato, novembre 17, 2007
Nol è facil cjatâ materiâl par zovins par furlan e cuant che mi è capitât in man "Òlmis, diari torzeon par cognossi e par fâsi cognossi" de Societât Filologjiche Furlane di chest àn lu âi cjalât cun curiositât.
Il pont al è che di fûr si presentave une vore ben parcè che i disens di Sara Nascimben e di Dimitri Fogolin a son une vore biei e in gjenerâl la impostazion grafiche e je simpatiche e va benon.
Il probleme al è cuant che si van a lei i tescj metûts dentri.
L'argoment sielzût par chest an al è il mangjâ inte art, par che si son impensâts ben di meti dentri des robonis come la ricete de mignestre di râfs, dai cocins riplens o dai miluçs cuets.
Nol podeve mancjâ cualchi vecjo proverbi furlan, tant par indreçâ ben la nestre zoventût, des robis come "Cui che nol stente al mangje il çuç e al lasse la polente" o "Poleçs e fertaie miôr che no ufiei".
E sì! Propit mi impensi il tipic frutat furlan, magari di chei che scomencin a jessi sdrondenâts dai prins ormons, cu la muse plene di bruscs, lâ atôr cul telefonin intune man e il diari torzeon inta che altre.
Cemût si disial? Sbaliât il target?
Su e ju pal coredôr2 coments Publicât da il crot il giovedì, novembre 15, 2007
Trops chilometris varaio fat su e ju pal coredôr cul piçul in braç?
No je ni la prime ni la ultime volte che nus à sveât vie pe gnot vaint come un disperât. Ce varaial vût? I dincj, mal di panze o cuissà ce?
La mari e à provât a dai di tete par consolâlu un pôc ma aromai di lat no 'nd è plui tant. E alore lu ai cjapât su jo che tant l'indoman o varès tacât vore plui tart.
E vie su e ju pal coredôr a niçulâlu. Parcè che i fruts a son teribii e al tocje figotâju.
Ae fin o sin finîts sdravacâts sul divan no sai plui a ce ore.
Vuê o soi lât indenant dut il dì a cafeine ma cuant che o soi rivât a cjase la sere e il nini mi à fat la musute di ridi, po ben il crot al jere content.
Ma il cocâl Jonathan Livingston tabaial furlan?7 coments Publicât da il crot il lunedì, novembre 12, 2007
Pe int di mâr il cocâl al è un simbul di libertât. Lôr lu viodin svualâ libar tal cîl, biel, paron des aghis. E par ogni puest dulà che a van a cjatin i cocâi svualâ in alt parsore di lôr.
Nô furlans o viodin il cocâl intune altre maniere, par nô al è chel uciel che cuant che al è frêt al saltuce intai cjamps spelâts zirint di becuçâ alc di mangjâ.
No je une biele figure tant al è vêr par disi di un poc svelt, indurmidît, si dîs che al è un puar cocâl.
Ma cui aial reson? Cuâl isal chel vêr, il cocâl furlan o il gabbiano talian?
Po ben a son ducj doi vêrs, l'uciel al è simpri chel cui siei stes fastidis, e gambie dome un ninin la idee di cocâl che l'om cu lis sôs diferentis feveladis al è rivât a dâsi.
Nô furlans, che di fruts o cjacarin in plui lenghis, o podin gjoldi di diviers ponts di viste cuant che o pensin a un cocâl. O viodin l'uciel biel che al svuale tal cîl, ma o pensin ancje al uciel pagnoc che al zupete par tiere o a cualchi puar cocâl che nus à cumbinât cualchi fastidi te vite di ogni dì.
Se o pierdessin une des lenghis che o savìn o pierdaressin alc di chel che o rivin a evocâ disint cocâl-gabbiano.
Un mût di pensâ vuê di mode al vûl che e ledin difindudis lis bio-diviersitâts sie che sedin semencis o plantis, sie che sedin lenghis. E daûr des declarazions di principi i paîs europeans a son in prime file in cheste difese dai dirits.
Ma fra lis declarazions di principi e chel che si fâs e jê une biele diference. Inte realtât al è un pensâ comun, magari no dite in maniere clare ma une vore praticât, che al pense che lis robis a vedin di jessi lassadis lâ cussì come che son parcè che nol è economichementri convenient difindi chescj dirits. No si lu dîs ma si pense che lis fuarcis dal marcjât libar a sedin simpri buinis di selezionâ, in mût darwinian, ce che al è miôr e duncje di indreçâ l'ûs des lenghis cu la disparizion di chês che economichementri a valin di mancul.
Parcè spindi dai bêçs par insegnâ il furlan che nol covente a nuie? No isal miôr spindiju par alc altri che al rindedi di plui? E no isal miôr passâ diretementri al inglês cussì a vignaran fûr de scuele dai fruts plui utii ae produzion e plui brâfs par frontâ la concorince tal mont globalizât?
Scomencin cul disi che par chestis robis il nivelament fat dal marcjât lassât disberdeât al è simpri in bas e i nestris fruts no passaressin dal cocâl-gabbiano di cumò al sea-gull inglês ma a rivaressin si e no al bird, magari chei brâfs a un white-bird, in fin dai conts imparâ ducj i nons dai uciei nol è economichementri convenient.
E po dopo sino sigûrs che un nivelament in bas dai furlans al fasedi l'interès dal sisteme economic?
Di sigûr o varessin dai furlans consumadôrs mancui dificii di sedusi e o rivaressin a fâju comprâ robe di basse cualitât (ma il marcjât nol vevie di rivâ a selezionâ il miôr?). Ma chest ae fin al sarès dut câs il mal plui piçul, il riscli vêr al è che o varessin ancje un nivelament in bas dai furlans produtôrs.
Sino propit sigûrs che par progjetâ un gnûf machinari, par disegnâ un gnûf model di cjadree o par inventâsi cualchi gnûf cumierç nol judedi il vê une vision plui grande e profonde des robis?
E alore no isal fondamentâl savê ducj i significâts di cocâl-gabbiano (e magari cussì podè cirî di capî ce che al è il cocâl pai americans, pai brasilians o pai cinês)?
Se un timp savê il furlan al jere un segn dal jessi sotan forsit vuê imparâlu e insegnâlu al sarès une maniere par jessi mancul sotan.
Se dopo dut chest nol bastarà, parcè che si sa che lis lenghis a nassin e a muerin, e la onde uniformant nus nivelarà ducj e no savarìn plui ducj i significâts de peraule cocâl, po ben no savarìn nancje di jessi deventâts nô i puars cocâi.
Il crot si sa che nol si ferme e al salte ca e là.
Prin salt: par inglês il cocâl al è il seagull, ma to gull a vûl disi imbroiâ cualchidun fâsint crodi des robis no veris e il puar cocâl che si fâs imbroiâ si dîs gull. Il significât al è simil a chel furlan ancje se a son des sfumaduris difarentis.
Secont salt: Tes storiis di Earthsea de scritore mericane Ursula Le Guin che a son des contis fantasy di magjie cun strions e drâcs, si imagjine che par rivâ a comandâ lis robis i strions a àn di imparâ il vêr non des robis. Par comandâ l'aiar o il mâr si à di cognossi il vêr non dal aiar e dal mâr. Tal mont pensât de Le Guin par comandâ i cocâi-gabbiani-gulls bisugnarès savê il lôr vêr non.
Crots e ribuele8 coments Publicât da il crot il lunedì, novembre 05, 2007
Mi visi un pôcs di agns indaûr di vê sintût, pe television, lamentâsi dal fat che i crots a stan disparint.
Juste in chel fûr dal barcon de mê cjase di che volte, dal riul li dongje, si sintivin centenârs di crots cracrâ beâts.
Di crots atôr a 'nd è ancjemò une vore.
Disparirano?
Sarano i ultins che o sintarin?
No lu sai ma o pensi che fin che a son a sedi just cracrâ cun lôr e duncje o tachi chest blog.
No promet nie, il blog al è gno e se mi stufi no lu inzornârai masse spes ma intant lu tachi.(Te foto ribuele e cjastinis. La ribuele no je metude tal butilion tradizionâl ma e jê buine e lis cjastinis a son di Madone di Mont.) Bon viaç!


text:
Pordenon al lei1 coments Publicât da il crot il martedì, settembre 23, 2008
Fra Vendeme, Friuli Doc e Pordenon che al lei no si pues dî che nol sedi stât nuie ce fâ cheste setemane. Le vendeme e ven cuant che e ven (o contarai alc plui indenant...) ma isal pussibil che no sedin bogns di metisi dacuardi par fâ la manifestazion di Udin e chê di Pordenon in dôs setemanis difarentis!
O forsit la idee par l'an che al ven e je chê di fâ ancje alc a Gurize e a Tumieç tai stes dîs, dut in contemporanie!
Cussì i altris fin setemane di Setembar ducj a saran libars di lâ atôr pai centris comerciâi!
Di Pordenon che al lei a àn za contât ben altris blogarins, jo o tachi dome une foto dai Molino Rosenkranz che a àn lavorât in dutis e dôs lis fiestis (bulos!) e une poesie di Tavan che o dedichi a ducj chei che a son lontans de lôr Andreis...
Andrèes
Un troi
cjases
arbi
montz
a sèmea 'na conta.
Inveze,
omi
femenes
ostarìes
Gnogno Doc0 coments Publicât da il crot il sabato, settembre 20, 2008
Îr no mi ise tocjade di puartâ il frut plui grant, chel di cinc agns, là de sede de filologjiche furlane!
Al veve viodût sul program di Friûl Doc che e jere la inaugurazion de mostre dai gnognosaurs, la sô passion dal moment, e alore jo e la femine o vin scugnût puartâlu a cognossi l'autôr.
Cuant che o sin rivâts e o vin viodût rivâ ducj i "caporions" de filologjiche o vin capît che chê dai gnognos no jere propite la robe principâl de serade ma o si sin fermâts istès a scoltâ la conference su la presentazion di un libri su lis oparis di art de associazion.
In curt o vin capît che il frut a si sarès stufât e cuant che il president de filologjiche al à tacât a alternâ tal sô discors talian e furlan, daur tradizion filologjiche :-) , e il piçul al à tacât a corezilu cun frasis come: "papà, il siôr al à dite ma però, no si dîs ma però!", o vin pensât che al jere miôr puartâlu fûr a mangjâ une fritule.
Tornâts cuant che dut al jere finît o vin finalmentri podût contentâlu come che si viôt te foto; un graziis di cûr al Dree pe cortesie.
Zero in tolerance3 coments Publicât da il crot il giovedì, settembre 11, 2008
Cumò che il bum bum mediatic a si è spostât sul concet di esubar (la miôr batude su la cuestion e je chê di Altan che al dîs che in Italie a son 40 milions di esubars…) o ai voie di fevelâ su un dai slogans di mode intai ultins mês, ven a stâti chel de tolerance zero.
Il concet al è nassût cuintri i clandestins ma po dopo la idee si è slargjade. E alore tolerance zero cuintri i rom, cuintri i tifôs di balon violents, cuintri i laris e i spaçadôrs (se forescj, mi racomandi), cuintri i mussats e cuintri lis budiesis.
(No piert masse timp a contâ che il mussat tigri al è un imigrât clandestin che al veve di stâ a becâ la int a cjase sô invezit di vignî a puartâ vie il lavôr ai mussats nostrans).
Se o fos un predi o varès di sigûr tantis robis ce dî su la peraule tolerance, magari leade al concet di ce che al è diviers di nô (probabilmentri nome tolerâ il forest al è masse pôc…).
Ma al è miôr se jo o fâs il gno mistîr e alore o fevelarai un pôc de seconde peraule ven a stâi dal zero.
Il zero, tant che numar, al è un concet che ca di noaltris nol è simpri esistût. I romans no lu vevin, anzit i prins vêrs studis su di lui a son stâts fats in Indie cuant che ca di nô a jerin i Langobarts.
Il numar al è stât un sîs cent agns par vignî in Europe e al è rivât graziis ai araps.
Pe nestre civiltât al è stât impuartanton, cun lui a si son podûts scrivi i numars cul sisteme posizionâl (chel che o doprin vuê) e a si son podûts inventâ des manieris par fâ i conts une vore plui pratichis di chês di prime.
Ma nol baste, parcè che cul zero a si son podûts pensâ dute une serie di concets une vore sofisticâts. Il zero nol è simpri avuâl a nuie…, pensin ai numars negatîfs, a la temperadure cuant che la aghe si glace, ma ancje, restant ae temperadure, al zero assolût.
E dopo a son i calcui cul zero: se somant o gjavant zero a un numar no lu fasin gambiâ (si dîs che il zero al è neutri pe some e pe sotrazion), lis robis a gambiin moltiplicant e dividint par zero.
Se un numar moltiplicât par zero al fâs zero (che nol è mâl come risultât), il biel si à cuant che si divît un numar par zero, ca vie il risultât al pues no vê significât o, daur de suaze concetuâl dulà che o si cjatin, vêlu, e magari tocjâ il concet di infinît (calcolant il limit).
In sumis il concet di tolerance zero nol è par nuie banâl!
O dubiti che ducj i avocats che o vin in parlament e che nus comandin a vedin mai imagjinât dute cheste complessitât ma su une robe a saran dacuardi: cence i musulmans nô no varessin elaborât il concet di zero e alore disin ancje che se no fossin esistûts i forescj nô no varessin la tolerance zero!
- Balon -5 coments Publicât da il crot il mercoledì, settembre 03, 2008
O sai benissim che al è dut fint, aromai dut studiât dome par jessi mandât pe television, cui zuiadôrs mercenariis deventâts modei di vite e di pensîr, cu la int tignude cuiete par no pensâ ai veris problemis, cui arbitris comprâts e vendûts, cul doping e cun cuissà ce altri ancjemò. Ma cuant che o ai viodût chê bale rivâ lizere di metât cjamp e Di Natale che le cjarece dôs voltis cul pît, la prime par cuietâle e la seconde par mandâle a balonet al di là dal difensôr e dal puartîr, (puars cocâi!), ben o ai tacât a saltâ e a vuacâ come un frut.
Se tu i pensis parsore dopo tu viodis che a 'nd è pocje di razionalitât, ma ce puedie jessi di razionâl intune robe che si fâs cui pîts?
Dal balon mi vegnin iniment altri robis; de bale di cjarte che o dopravin par zuiâ tai curidôrs a scuele a lis voltis che o ai rot i ocjâi zuiant cuntune plui dure.
Mi ricuardi di chê volte che mi àn puartât a viodi Zico alenâsi a bati lis punizions al Moretti. Prin tîr, tal siet, secont tîr, tal siet, tierç tîr, tal siet di chê altre bande; al jere come viodi la publicitât di Ronaldhino, ma dal vêr, cence efiets speciâi.
E mi visi di cuant che e jê finide la partide cul Ajax, ducj in pîts a bati lis mans, nissun che al voledi la vie…
No, di razionalitât no 'nd è. Forsit par chest a contâlu il balon a son stâts in tancj:
Par fâ dome cualchi non, i prins che mi vegnin iniment, o met lis contis di Futbol di Osvaldo Soriano, o la Febbre a 90° di Nick Horby (al è famôs ancje il film che a an tirât fûr dal libri), vignint plui dongje mi ricuardi lis fotos in blanc e neri di Pasolini che al zuie (o ai metût ancje un video in une lenghe no masse foreste, provait a viodi trop che si capìs) o l'episodi di Pidin D Citadin V intal Donald dal Tiliment di Stiefin Morat (par contâ l'anime anarchiche che o vin, no ducj e no simpri sants e lavoradôrs!).
La miôr batude sul balon che o cognòs e je par Triestin, la diseve il famôs alenadôr Nereo Rocco cuant che, prime di tacà la partide, il coleghe aversari i dave la man augurantsi che al vincedi chel plui brâf: "Speremo de no" e jere la rispueste.


text:
Fasìn ridi il gjornalist5 coments Publicât da il crot il giovedì, settembre 24, 2009
Tornant ai famôs atacs de stampe nazionâl cuintri il furlan e al fat che lis traduzions par furlan di autôrs forescj a son un scandul e a fasin ridi (il sot titul di un dai articui al jere plui o mancul "In Friûl si spindin milions di euros par fa traduzi Brecht (...), e plui indevant al continuave disint che (...) Spietant Godò di Samuel Beckett, par furlan al somee plui prose comiche che teatri dal assurt.)
Bon, o ai pensât di fâi un plasê a Giulia Calligaro e a Raffaele Oriani fasintju gjoldi ancjemò un pocut cuntune liste, a disi il vêr fate di corse, di autôrs che a son stâts voltâts par furlan:
Dante Alighieri, La Bibie, Boccaccio, Omero, Virgilio, Shakespeare, Moliere, Pirandello, Cechov, La Fontaine, Frederic Brown, Isaac Asimov, Martin Buber, Bertolt Brecht, Antonie Saint-Exupèry, Esopo, Fedro, Hemingway, Nievo, Ginzburg, Von Hofmannsthal, Arthur Conan Doyle, Dostoevsky, Collodi, Garcia Lorca, Esiodo, Saffo, Tenesse Williams, Juan Ramón Jiménez, Kafka, Beckett, Orwell.
O lassi ai doi gjornaliscj, cuant che varan finît di vaì dal ridi, di cirî cualis des traduzions a son stadis finanziadis de regjon e cualis che a son stadis fatis gratis. O conti sul fat che a son brâfs a verificâ lis notiziis.
E je muarte Novella Cantarutti0 coments Publicât da il crot il domenica, settembre 20, 2009
O soi tornât a cjase di PordenoneLegge cu la brute gnove de muart de plui grande poete furlane, probabilmentri masse pôc cognossude fûr dal Friûl.
E doprave il furlan di Navarons, o met une de sôs lirichis plui famosis.
I sielç peravali’
I sielç peravali’
Come i corais, da nina,
ch’i fasevi
intor dal cuel
caroni’ lustri’.
I sielç peravali’
Penzi’ di mâl da vivi,
par caroni impiradi’
di piera sorda
Novella Cantarutti (1920-2009)
La foto e je di Danilo De Marco
La normalizazion de cuestion furlane8 coments Publicât da il crot il giovedì, settembre 03, 2009
Dopo chel dal Espresso al è rivât vuê un gnûf atac al furlan di bande dal magazine Io Donna dal Corriere della Sera. Stino par assisti a une normalizazion o almancul a un bon ridimensionament de tutele de lenghe?
Il sfont dai aveniments al è, a disi il vêr, lis elezions dal prossim an in Venit e in Lombardie dulà che la Leghe e somee in corse par cjapâ dutis dôs lis presidencis, e naturalmentri dut il cancan che chel partît al à fat cheste istât pe tutele dai dialets regjonâi.
Bon, alore vie cun dai biei reportage su la straçarie dai bêçs pal furlan. In doi articui si critiche chel pôc fat a scuele, pe television, tai cartei. Si critichin lis traduzions e i vocabolaris. Naturalmentri si butin dentri tal cjalderon ancje dutis lis robis fatis cence contribût public come la Bibie par furlan, il Firefox furlan e la Vichipedie disint che a fasin ridi.
Implicits tai articui a son une schirie di premessis che a somein fa part dal patrimoni culturâl di masse talians:
il furlan al è un dialet come chei altris par chest ducj i discors su la tutele des minorancis linguistichis proviodût de Costituzion e dai tratâts europeans al cole parcè che il furlan nol è une lenghe;
cui che al fevele il furlan (il dialet) al è une persone di basse culture, di bas nivel sociâl, cuntune vision sierade dal mont;
cui che al fevele furlan (e chest nol val par ducj i dialets talians), al è razist viers i talians de basse Italie e viers i forescj;
cui che al fevele furlan al vote pe Leghe Nord;
dut ce che si fâs pal furlan al è anacronistic e al è une strassarie;
dut ce che al è fat par furlan al è di scjars valôr o, tal câs miôr, al è timp pierdût;
la tutele dal Furlan, dal Sardagnûl e des altris minorancis al è un pericul pe unitât de Italie
Cumò jo o pues jessi favorevul o mancul al T9, o pues criticâ o mancul la grafie di Lamuela e il dizionari bilengâl, ma chel che si ven contestânt verementri al è il ricognossiment juridic dal furlan e il fat che al ledi tutelât.


text:
O ai tacât chest blog za fa doi agns par contâ un pôc des Gjermaniis e de mê esperience, di furlan migrant, di viodi il mont e il Friûl di cheste prospietive 'esterne'. Di chel moment a son sucedudis tantis robis, ancje te mê vite, che mi an puartât, par esempli, di une tiere di lenghe todescje a une altre, a chê simil, ma ancje difarente. Di zaromai plui di cualchi mês no rivi a tignî il blog 'vitâl', e duncje o ai decidût, cun vuê, di sierâlu, al mancul in vie provisorie. A cui che par interès o par câs mi à let e al à 'fevelât' cun me o pant dut il gno agrât. Un mandi de Stirie!
Mittwoch, 14. Oktober 2009
Mandi...
Eingestellt von Luche um Mittwoch, Oktober 14, 2009 10 Kommentare
Labels: fin dal blog, mandi
Dienstag, 22. September 2009
Mandi Novella!
O lei dome vuê che vinars di gnot e je muarte la grande poete, scritore e inteletuale furlane Novella Cantarutti. O ai amât tantis sôs puisiis, che a son, secont me, jenfri lis plui bielis de literadure furlane. Une muart che e lasse un grant vueit tal mont de culture dal Friûl. Mandi, Novella!
Eingestellt von Luche um Dienstag, September 22, 2009 0 Kommentare
Labels: corot, culture furlane, Novella Cantarutti
Mittwoch, 29. Juli 2009
Sudtirol e Austrie
Grant scandul al à fat in chei dîs chi in Austrie la propueste di Martin Graf, Nationalratspräsident de FPÖ, che intune interviste a Die Presse (la gnove e je ripuartade ancje in Gjermanie de Süddeutsche Zeitung) al domande che tal Sudtirol si fasial un referendum par domandâ se il popul al vûl tornâ cu la Austrie. Graf al fevele di 'dirit di autodeterminazion' dai todescs (= Deutsche) dal Sudtirol, che a àn, a so dî, lenghe e culture comun cul rest de Austrie. Intune interviste a Der Standard, il Landeshauptmann dal Sudtirol, Durnwalder (che si autodefinis 'rapresentant de minorance austriache'), al dîs che in chest moment un consens par un passaç ae Austrie nol è, ma che lavorânt al podarès ancje vignî - a condizion che il Sudtirol al mantegni lis autonomiis che al à in Italie, e che a son plui grandis di chês dai singui Bundesländer austriacs. La propueste di Graf e à fat und davuei intal mont politic austriac, e tancj a domandin (par chest, ma ancje par altris motîfs) che al si dimeti o che lu parin vie. Ma chest al é un altri discors. No mi pâr che la gnove e sedi rivade in Italie, almancul no le ai viodude, cussì o pues nome fevelâ di cualchi reazion chi: dai comments di tancj letôrs al salte fûr un pont interessant, ven a stâi se i Sudtirolês a si sintin 'austriacs', stant che colte che il Sudtirol al jere un toc de Austrie, chest sintiment nazionâl ancjemò nol jere. Ancje ricercjis sociolinguistichis, come chê di Kristian Naglo, a somein di mostrâ che in Sudtirol si à un fuart sintiment identitari sudtirolês, ma no austriac (ni talian), robe che si manifeste ancje tal doprâ la varietât locâl di todesc in maniere dimostrative. Une cuestion interessant, chê de identitât e de identificazion, soredut intune situazion complicade come chê dal Sudtirol. E se un referendum cussì si fasessi in Friûl?
Eingestellt von Luche um Mittwoch, Juli 29, 2009 4 Kommentare
Labels: Austrie, Friûl, identificazion, identitât, Sudtirol
Freitag, 5. Juni 2009
Confins
Il G8 al ven in Italie, e za une des plui grandis concuistis de Europe comunitarie e ven 'fermade'. Si suspendarà par i dîs dal G8 il tratât di Schengen, che al permet la mobilitât libare intai paîs de UE. Justamentri - par me - al proteste Lojze Peterle, vicepresident dal PPE in Europe. Juste in chei dîs chi, che si votin i representants dai nestris paîs in Europe, o metin in discussion un dai principis de EU, il fat che al sedi un teritori comunitari viert, no sierât di confins nazionâi di stamp rinascimentâl... e il nemì al somee rivâ simpri dal 'forest' e nô o vin di parâsi di lui... une sconfite dal pinsîr european, une sconfite de Europe des comunitâts e dai citadins...
Eingestellt von Luche um Freitag, Juni 05, 2009 4 Kommentare
Labels: confins, Europe, Schengen, Union Europeane
Donnerstag, 21. Mai 2009
Corot par Lelo Cjanton
Dome vuê o sint che al è muart Lelo Cjanton, zaromai ai 18 di Mai. Grande figure di inteletuâl, poete, scritôr e furlanist, Lelo Cjanton al à fat tant pal Friûl e pal furlan. La sô muart e je une pierdite pal Friûl - ma i siei insegnaments o speri che a restin... cungjò Lelo!
Eingestellt von Luche um Donnerstag, Mai 21, 2009 0 Kommentare
Labels: corot, Friûl, Lelo Cjanton
Mittwoch, 6. Mai 2009
Olmis furlanis inte gnove patrie
Eingestellt von Luche um Mittwoch, Mai 06, 2009 0 Kommentare
Labels: Friûl, Graz, olmis de storie
Montag, 20. April 2009
Cungjò, gnagne Taresine
E un altri toc di famee, un altri toc di storie di migrazion al va. E je muarte Taresine, la viele gnagne Taresine, di une vite in France, partide fantate e mai tornade. Muarte in chel biel paîs dal Sud de France, intratant che lis sôs dôs sûrs restadis (o tornadis) in Friûl a cirivin, daspò tancj agns, di lâ a saludâle pe ultime volte. E à sierade une vite no facile, cun tancj dolôrs e tantis pierditis, di chê de tiere a chê dal om, san e furlan, muart zovin in chê maladete migrazion. Ma une vite frontade cun gust e gjonde di vivi, cun fuarce, serenitât e caratar. Le ai viodude tantis voltis, di canai, colte che e veve ancjemò la fuarce di passâ pal Friûl par cualchi dì, e une uniche volte a cjase sô in France, la prime volte che ai viodude la migrazion furlane di une volte di persone, in lûc. Ti saludi, gnagne Taresine, che Diu ti cjoli cun se e ti regali la vite eterne che tu mertis.
Eingestellt von Luche um Montag, April 20, 2009 0 Kommentare
Labels: corot, France, Furlans pal mont, gnagne, migrazion, muart


text:
23.1.10
21.3.08
24.12.07
Lunari 2008 di Mandi frus
Chist an i frus da V clas da scuele de mestre mpm a Fojan (GO) an fat doi lunaris pal 2008 su lis "Tradizioni delle nostre terre" che podes discjarià clicant Calendari 2008 della maestra mpm
Par Mandi frus vin fat une version in furlan cui disens originai e una impaginazion vertical che podes cjatà culì: Lunari 2008 (ZIP 3,2 Mb)
13.12.07
Lis tabelinis
Memorizà lis tabelinis no l'è facil; par vualtris, culì a son un do' robis un poc diferentis dal solit.
Faset clic su la figura par viodi chista tabelina special che va lete a vos alta senza fa erors. Nol è cusì facil come somee ...
Culì cjates i zucs preparas per vualtris da Mandi frus: clicait su Play e podes scelzi fra quatri manieris diferentis di zuià.
Viot ancja:
Faset clic su la figura par viodi chista tabelina special che va lete a vos alta senza fa erors. Nol è cusì facil come somee ...
Culì cjates i zucs preparas per vualtris da Mandi frus: clicait su Play e podes scelzi fra quatri manieris diferentis di zuià.
- Tabeline dal doi - 2
- Tabeline dal tre - 3
- Tabeline dal quatri - 4
- Tabeline dal sinc - 5
- Tabeline dal sis - 6
- Tabeline dal siet - 7
- Tabeline dal vot - 8
- Tabeline dal nuf - 9
- Tabeline dal dis - 10
Viot ancja:
27.10.07
Il vint: test poetic
La similitudin e la personificazion son dos figuris retorichis une vore usadis ta poesie.
Une schede didatiche vi fasilitarà la compreision e l'analisi dal testo poetic.
il_vento_poesia.pdf
In talian
Une schede didatiche vi fasilitarà la compreision e l'analisi dal testo poetic.
il_vento_poesia.pdf
In talian
Iscriviti a: Post (Atom)


text:
Il savê fâ1 coments Publicât da il crot il lunedì, gennaio 19, 2009
Cuissà se la Russie e la Ucraine a àn za finît la vuere dal gâs ma intant une piçule bataie si je scombatude ancje a cjase mê. No sai ben se par colpe dai rus o dai ucrains, fat al stâ che stemane passade mi si è rote la cjalderie: nie aghe cjalde e nie riscjaldament!
O ai subit scugnût doprâ lis riservis strategjichis: vistîts pesants par stâ in cjase, cusinute economiche e stufutis eletrichis a manete, borsis de aghe cjalde e vie a sfladâ i termosifons, a lei il manuâl dal imprest e a traficâ cul termostat.
La situazion no si è risolvude e ae fin o ai scugnût passâ de mê cognossince virtuâl de cuestion a chê vere dal tecnic che, un cuatri dîs dopo, cuant che al è rivât, intun vinç minûts al à sistemât la robe.
Cuissà se saran il lavôr vêr e la economie reâl, a puartânus fûr di cheste crisi economiche (che somee propit brute) e che e je nassude de masse economie virtuâl.
Par intant l'unvier al somee frêt e une vore lunc...


text:
26/02/12
Su Onde Furlane la Zornade Furlane dai Dirits
Zaromai di cualchi an, intal inovâl dal riviel de Joibe Grasse dal 1511, diviersis realtâts furlanis a àn decidût di celebrâ la Zornade Furlane dai Dirts. Ta cheste suaze la iniziative plui significative e je dal sigûr la programazion speciâl che Radio Onde Furlane e propon pe ocasion. Cussì, lunis ai 27 di Fevrâr, di vot e mieze di buinore fin siet sot sere (08.30 – 19.00), su lis frecuencis de emitente furlane al puest dai programs normâi a laran in onde une schirie di aprofondiments e e di speciâi musicâi in teme cun chê zornade.
Vie pe buinore (tra 10 e mieze e misdì) si fevelarà di dirits linguistics cul sindic di Migjee Alberto Bergamin, cu la presidente provinciâl de SKGZ Luigia Negro e cul membri de Comission regjonâl pe minorance todescje Velia Plozner. Tra misdì e la une (12.00 – 13.00) si darà spazi al teme dal dirit al lavôr cui intervents dal segretari regjonâl de Cgil Franco Belci e di Guerrino Cecotti, un dai protagoniscj des lotis dal Cormôr.
Tal dopodimisdì, tra trê e sîs (15.00 – 18.00), si fevelarà invezit di difese dal teritori furlan, cun aprofondiments su TAV cun Giancarlo Pastorutti (Comitâts No TAV de Basse furlane), sul dopleament de centrâl di Somplât cun Franceschino Barazzutti (Comitât pe difese des aghis dal bacin montan dal Tiliment), su la autostrade Cimpel – Glemone cun Lucia D’Andrea (Comitât ARCA), e sul eletrodot Redipulie – Udin cun Aldevis Tibaldi (Comitât pe vite dal Friûl rurâl).
Nus somee plui che avonde par sintonizâsi sui 90 Mhz di Onde Furlane.
Iscriviti a: Commenti sul post (Atom)


text:
venerdì 8 luglio 2011
Un irlandes in Friul
A le fiere par S. Antoni a Glemone, interesant il marcjat di prodòs Slow Food. E si incontrin ancje personis che fevelin di vin. A rapresentà cun grande braure il sò lavor, jere Patrick. Irlandes di nascite, in Asie el devente manager director da Li and Fung Industrial. Ma mase cori ator, e une biele zornade, Patrick decid cun le so famee di investè tal mond dal vin. El scuviarz che Pinzan sul Tiliment sedi une buine oportunitat. Tant lavor e tal 2008 Ucelut di Ronco Cliona el cjape 3 stelis su lis guidis dai vins.
Di là a viodi ancje il sit de so Aziende: une biele operazion di marketing, che pol insegnà tant..
E poi il menù cines par studià gli abinaments...
Pubblicato da spirt di vin a 17:58
Etichette: degustazion, vin furlan
Nessun commento:
Iscriviti a: Commenti sul post (Atom)


text:
venerdì 8 luglio 2011
Creme di sclopìt e...
Creme di sclopìt, di radic di mont.. Dut cà di SlowFood a Glemone. Dulà cjatalu? Cimut falu? Par furtune chel è Internet e cjalait ce che si cjate. Ma no sen a fà concorenze ai blog di cusine, ma par fevelà di abinaments. Cuand che ai cjercjat chist vin ai pensàt subite ai crostins cun le creme di sclopìt: Sauvignon 2010 Pitars. Profumat, fresc, che nol stufe e cun tune persistence par fasi notà. Viarzidure di une cene, par poi continuà magari cun pès al for...
Ma no stet invidà chei che no aprezin....no mertin chestis sensazions...
Ma no stet invidà chei che no aprezin....no mertin chestis sensazions...
Pubblicato da spirt di vin a 18:18
Etichette: abinament, vin furlan
Nessun commento:
Iscriviti a: Commenti sul post (Atom)


text:
lunedì 28 giugno 2010
Spiule
Chiste volte in Friul ai cjercjat Spiule da cantinis di Angoris. Un vin blanc di struture chel manten in bocje ce chel conte al nas. Chardonnay 50% Friulano 25% e Ribuele 25%. Ven conseat come adat a pes gligliat e a formadis (ma no mase invecjas).
E mi è plasut il nom furlan!!!
Pubblicato da spirt di vin a 06:27 Nessun commento:
Etichette: vin furlan.
domenica 27 giugno 2010
Come seduzi une femine...
Same che sedi un problemon tant che il produtor di Champagne Taittinger el presente l'antagonist plui pericolos dal Champagne: il Viagra!!!
Speri sedi une biele butade publicitarie, se no ven di pensà che i omps vedi esauridis lis ideis...
Speri sedi une biele butade publicitarie, se no ven di pensà che i omps vedi esauridis lis ideis...
Pubblicato da spirt di vin a 18:08 Nessun commento:
Etichette: cjacaris
Iscriviti a: Post (Atom)


text:
domenica 13 settembre 2009
Teatri e vin...
Fra lis tantis iniziativis che cumbinin cul vin di segnalà lis comedis di Plauto in distillerie(Altavilla Monferrato. Alessandria). Chist an "Asinaria-Tutti asini per amore".
Ancjemò teatri cun un taule tal centri da scene e il protagonist cun 3 storis, che dal Blanc, che dal Moss, che dal Ross. Dut cumbinat cun musichis adatis...e cun prodòs locai!
Parce che si conte in musiche l'anime dal vin....
Pubblicato da spirt di vin a 13:46 1 commento:
Etichette: culture, musiche, tradizions
Buine domenie...
Pubblicato da spirt di vin a 13:36 Nessun commento:
giovedì 10 settembre 2009
Friul Doc e altris iniziativis
Si è oramai a lis puartis di Friul Doc e un invit a duc chei che puedin a partecipà...supresis in viste....
Par reste son duç impegnas in vigne e in cantine parce che si spiete une vendeme propìt di livel..
Altris iniziativis in cantiar, ma no si puès contà dut cumò!
Par reste son duç impegnas in vigne e in cantine parce che si spiete une vendeme propìt di livel..
Altris iniziativis in cantiar, ma no si puès contà dut cumò!
Pubblicato da spirt di vin a 12:27 3 commenti:
Etichette: cjacaris
giovedì 3 settembre 2009
Licor di Terrano
Tal ultim viaç in Patrie ai cjercjiat il licor di Terrano, prodot di une distillerie di Triest.
Ai scuviart che esist plui variantis dulà che si pol doprà ancje il rum, il refosco,ancje le gnape, ma samee chel vegni un poc sec.
Si pues provà come vin di meditazion...
Pubblicato da spirt di vin a 11:15 Nessun commento:
mercoledì 2 settembre 2009
Vendeme...
Pubblicato da spirt di vin a 11:35 Nessun commento:
Etichette: tradizions, vendeme
Iscriviti a: Post (Atom)


text:
Al è un mus virtuâl, il mus di Lise. Un mussut jentrât tai siums e afiets di picinine.
Altris frutins si pierdin vie a fevelâi a un ors, un cjan, un simiot, fintremai une piore cualchidun, che ju puartin a durmî cun se. Invezit Lise e à vût, za di chê volte, la manìe dal mus.
E pareve, di fat, une manìe come tantis, di passaç, tratantsi propi di un mus, cun dut il mâl che dai mus si à simpri dit, massime a scuele, cul banc dai mus, lis orelis di mus e i mestris e lis mestris po, cu la maleperaule di mus saldo su la ponte de lôr lenghe.
Ma Lise no ten cont dai preiudizis. E je lade indenant cul mus di frute in sù, fintremai ore presint, di femine di cjase.
Le bute anzit cumò in filosofie. E bat che par un doman plui biel, plui bon, plui net bisugne tirâ jù des bandieris ducj i leons e lis acuilis in vuaite e començâ a meti sù i mus, simbul dai vivents che no àn mai fat violencis ma saldo paididis, cence dâ vie e baratâ la libertât dal lôr pinsîr par un piç di sucar.
E à une venerazion, Lise, par so nono Min che al à simpri tirât e tasût e cjapadis tant che un mus, fin cuant che pe sô strade al è colât, cu l’anime monde e il voli clâr.
E dîs talmentri ben dai mus, che no i baste plui cumò un mus virtuâl. E vorès podê disponi di un rût mus. Al è za di un pieç che e je daûr a studiâ la robe. Viodi dulà cjoli un mussut di tirâ sù. Procurâi un puestut di sest dulà sotetâlu. Cjatâ cui che lu neti, lu strighii, i procuri une bocjade, che e reste cumò la ultime robe di risolvi e po je fate.
E à provât anzit, Lisute, a butâ la peraule cun so pari ma chel, dûr come il mus, al tontone che za cumò al lavore come un mus.
Storiutis de buinegnot
di Ivano Urli


text:
Tal nestri
curtîl o jerin in vot, dai cinc ai tredis agns.
Jo, la plui piçule ur intrigavi, no mi volevin mai daûr soredut cuant
che a vevin di fâ une scorsade. Cussì mi poiavin sul scjalin dal toblât e mi
ordenavin di stâ buine e di no pandi ai grancj, che se no mi varessin cjonçât
lis strecis cu la manarie.
No
vevi nuie ce fâ, o passavi il timp cjalant la vigne a bersò, lis busis tal mûr,
o zuiavi di claputs, infin mi tignivi compagnie di bessole.
Dut
un trat o ai viodût vignî indenant, di
corse sul pedrât, une schirie di
furmiis.
Tantis,
cence trussâsi, a montavin sul scjalin.
Mi sei tirade in bande par lassâlis passâ.
Lant,
par tiere, jenfri i rârs fros di jerbe a dissegnavin une rie nere, drete che e
someave tirade cul lapis. Cualchidune e sburtave, cun fature, piçs
di fruçons.
Mi
parevin contentis.
Ur
ai domandât cisicant dulà che a vevin di lâ,
parcè che no polsavin un moment su la piere. O jeri sigure che mi
varessin capît, furmiis lôr e jo, furmie dal trop dai fruts: o dopravin il stes lengaç.
Di
fat mi rivavin lis peraulis dentri il cjâf. A vevin cjatât la mangjative culà
vie, sot il barcon alì che nô o spacavin la tavaie. Cumò a puartavin i golosets tal furmiâr, par
passi ducj chei che no podevin saltâ fûr, ven a stâi i vuardians, i soldâts e lis nenis. Il lôr cjistiel al
jere grant, cun doi puartons, tantis stanziis e coridôrs, e sì, alc al restave
di stabilî tal plan parsore a pene
slargjât.
E
intant, a lavin indenant e indaûr cence padin.
O
volevi judâlis, alore o ai robât un gucjarin di zucar, lu ai spandût sul
scjalin. Roseât un miluç e spudât i bocognuts in rie tal cjanton. Tirât vie
ducj i claps e il sporc dal pedrât, par
che no si inçopedassin.
Zornadis
passadis tignint strent il gno segret ligriôs: vie pal dì mi sentavi in spiete
di viodilis rivâ, dispès mi cjaminavin su lis mans, a sgripiavin lizeris jenfri
i dêts, lassant un odôr che ancjemò mal impensi, dolç e garp. Ur ai dit che mi
plaseve un grumon la lôr cjase. O varès volût vierzile o ben podê jentrâ. Mi
sarès plasût jessi furmie.
Une
brute sere barbe Doro al è rivât invelegnât tal curtîl vosant: «Lu ai
brusât, viodarìn se a àn il coraç di tornâ chês malinis, a crodevin di jessi
paronis di balinâ pardut, di becolâ ue e rosis, ve, cumò lis ai disterminadis».
Al
veve dât fûc al furmiâr.
Spirtade,
o cjalavi il disastri. La tiere e fumave ancjemò, e jere dute talpassade, si
viodevin i segns dai scarpons.
Mi
vignive di vaî, mi cresseve dentri une rabie discognossude, foreste, tant che o
ves patît un tuart, che mi fos stât robât un toc di anime. BarbeDoro al jere trist, rogant, si faseve biel parcè che
al jere plui grant di lôr. Mi dulivin cjâf e sanc.
Mê
Agne, cidine, mi cjareçâve i braçs a planc, par cuietâ il gno cruzi.
«Lis
cognossevi dutis» i ai dit, disperade.
di Giuliana Pellegrini


text:
Il panorame politic catalan al è in moviment daspò de sentence dal tribunâl costituzionâl spagnûl sul Statût di autonomie e de boçadure de bande dal Parlament catalan de leç di iniziative popolâr par inviâ un referendum su la indipendence. Tune conference stampe tignude ai 20 di Lui i deputâts catalans Uriel Bertran (ERC) e Alfons López Tena (CiU), intune cul fondadôr di Democràcia Catalana Joan Laporta, a àn presentât Solidaritat Catalana per la Independència, un cartel là che a àn invidât dutis lis formazions nazionalistis catalanis a dâsi dongje cun doi obietîfs di fonde, ven a dî: presentâ une candidature unitarie pes prossimis elezions cul impegn a proclamâ la indipendence de Catalogne di ratificâ po cuntun referendum popolâr; e meti in pîts un guvier provisori che al puarti ae creazion di un stât catalan dentri de Union Europeane. Une setemane dopo, denant dal cidin o des reazions clipis rivadis dai principâi partîts catalans tant che CiU e ERC, i trê a àn comunicât che a laran indenant cul progjet cence spietâ chei altris. Une adesion e je invezit rivade dal president di Entesa de Progrés Municipal, Jordi Fàbrega, intant che la associazion politiche Reagrupament e à mostrât di jessi interessade a aderî al progjet. Intes prossimis elezions pal Parlament catalan, dut câs, il spazi dal indipendentisim al sarà rapresentât ancje de liste Sí – Coalició per la Independència cu la partecipazion di diviers sogjets politics extraparlamentârs e personaçs di prin plan dal catalanisim militant.
Font: Nationalia, 29/07/10; VilaWeb, 20/07/1o


text:
martedì 30 agosto 2011
Romanini prin in tre riis
domenica 28 agosto 2011
PLOIE
venerdì 26 agosto 2011
SERVIZIS SEGRETS
mercoledì 24 agosto 2011
LIS DOMANDIS
Dontri vignìno?
Dulà lino?
Lui il so plan lu veve: lassâle che e cjapàs jê la bandierine e daspò tocjâle subit su la spale… dulà crodistu di lâ, cence ombrene? Par dopo vê vonde materiâl par ridii daûr a dutis lis frutis de scuele par un mês bondant.
Cenonè Ivana e à gjambis lungjis e sveltis. Le à cjapade jê, sì, la bandierine. Ma no je restade li a spietâ la pacute di Viero. No. E je partide come une scjele e Viero daûr, altri che ridi par un mês!
Batût di une frute?!
Eh no…
Facil a dî!
Ma chê li mighe che no si ferme! E à lis sustis intai pîts!
Disperât, Viero al è disperât, al bute indevant un pît intun salt grubian, di rassanât, a cost di sbregâsi in doi, di distacâsi il pît cun dut il so scarponut fruiât e imblecât. E il pît al svuale intal aiar tant che un eroi di chei di une volte, di chei piturâts intal sussidiari, intes pagjinis di storie...
Le tocje.
O, par dî miôr…
Al tocje, juste cuant che Ivana e met il pît su la linie di salvament là che lis frutis de sô scuadre le spietin cu la vôs e i voi, al tocje la sô cotule svoletante, chel tocut che al cuche fûr di sot dal grumalon neri.
«Tocjade!»
«No po!»
«Tocjade!» a sberlin un cincuante vôs.
«No po!» a sberlin altris cincuante.
Si svilupe un dibatit democratic, in plene regule: cretin di un prepotent, ma jo ti gjavi i voi, brute sgrembie, cjan ledrôs, cjice bastarde.
Ma cui aial reson?
Valie ancje tocjâ cul pît? La cotule fasie part di Ivana?
Cui sino?
Dontri vignìno?
Dulà lino?
Lis grandis domandis de vite!
Al è passât mieç secul.Jo no ai ancjemò rivât adore a capî cui che o soi, o ai ideis une vore fumatosis di dulà che o ven e, par chel che al inten il dulà che o voi, po ben… se nol fos pal satelitâr… o sarès bon di pierdimi ancje a Udin.Piês cun piês, no ai mai savût se chel pont al jere des frutis o dai fruts, di Viero o di Ivana.
lunedì 22 agosto 2011
TITE, CLASSE 1924
domenica 21 agosto 2011
IL MANI DI SCOVE
venerdì 19 agosto 2011
UN TOCUT A LA VOLTE
mercoledì 17 agosto 2011
ZIMULIS
domenica 14 agosto 2011
LA PIECE ROSSE
venerdì 12 agosto 2011
CIDULIS
mercoledì 10 agosto 2011
ALC SI È ROT
lunedì 8 agosto 2011
SALVANS SU LA BIVARE
domenica 7 agosto 2011
LAIPOD
No lu vessio mai fat!
– Mierde mierde mierde! Ziobilli che lu ai viodût! No jeri migo cjoc, ziobilli!
sabato 6 agosto 2011
CONTECURTE 1511 a Vençon
venerdì 5 agosto 2011
GJELÂT DI CJOCOLATE
mercoledì 3 agosto 2011
ESODI DI FERAVOST
La famee e jere rivade precise precise ae bariere come progjetât e a vevin notât a colp la presince de troupe («Osti, ce intuit!»: aromai a podevin dî di cognossi a plen i mecanisims dai media). Ce delusion però a viodi che a stavin bielzà intervistant cualchidun altri, e ce sorte di gabe: i Zanier, chei che a jerin a stâ dongje de lôr di vilute!


text:
Iniziative une vore impuartante cheste sabide a Vignesie: si trate de Conference internazionâl pai procès di pâs e pe risoluzion dai conflits, inmaneade dal Centri pe pâs dal Comun di Vignesie, intune cun Krossing / Planet K, Marco Polo System, Associazione Europa Levante, e cu la colaborazion de Biblioteche Marçane. La iniziative si davuelzarà sabide ai 14 di Novembar, alì de antisale de librarie sansoviniane de Biblioteche Marçane, a tacâ des 10 di matine. Si fevelarà de esperience sudafricane e di chê irlandese, par frontâ po lis prospetivis par un procès di pâs intal Paîs Basc e in Kurdistan.
Font: Centri pe pâs dal Comun di Vignesie, 06/11/09


text:
Chest contribût al va a vierzi une gnove rubriche dentri dal blog di Internazionalitari, daûr di une idee che si veve bielzà sul principi, ma che fin cumò no si veve inmò metût in vore. Ven a dî, une rubriche che e dedi une piçule cerce de produzion leterarie di altris nazionalitâts tibiadis. Par fâlu o proponarai la traduzion par furlan di une poesie, di une cjançon o magari ancje di un bocon di prose di autôrs che a partegnin a comunitâts minorizadis. La sperance e je chê di insiorâ chest blog cun contignûts che a ledin di là de rude cronache di ce che al sucêt ator par chês altris nazions cence stât e di invoiâ la int a leiju, ancje se lis traduzions che o proponarai no àn nissune ambizion leterarie dal moment che par voltâ leterature i vûl tant mistîr e nol è il gno câs. O profiti par disi grazie al amì Ivo, che mi à dât un sburt a tirâ fûr e a voltâ une poesie che e jere li tal scansel di masse timp. Si trate di “Esklabu erremintaria” (Il sclâf fari) dal scritôr basc Joseba Sarrionandia.
Il sclâf fari
Fat presonîr intai boscs dal ocident,
ti àn menât a Rome, sclâf,
ti àn dât un lavôr di fari
e tu tu fasis cjadenis.
Il fier in bore che tu gjavis de fusine
tu puedis lavorâlu come che tu vûs,
tu puedis fâ spadis
par che i tiei paisans a rompin lis lôr cjadenis,
ma tu, di sclâf,
tu fasis cjadenis, inmò cjadenis.
Joseba Sarrionandia, al è un dai autôrs bascs plui impuartants dal dì di vuê. Nassût a Iurreta tal 1958, si è laureât in filologjie basche e al à po insegnât in diviersis universitâts baschis, in plui di colaborâ cun variis rivistis di stamp culturâl, leterari o linguistic. Tal 1980 al è stât arestât cu la acuse di jessi un membri di ETA e al è stât condanât a 28 agns di preson. Tal 1985 al è scjampât de preson di Martutene e di in chê volte al vîf in clandestinitât. La sô fughe e je stade cussì straordenarie di deventâ il sogjet di une cjançon dai Kortatu – Sarri Sarri – deventade aromai part dal repertori musicâl nazionalitari basc (che si pues sintî a cjantâ tai moments di gjonde). Ancje in clandestinitât, Sarrionandia al va dilunc a scrivi poesiis, contis curtis e lungjis, e la cualitât dal so lavôr e je ricognossude a nivel internazionâl e e je stade premiade plui voltis.
La uniche opare voltade par talian (si dopre chest riferiment cu la cussience che pe plui part dai furlans e je cheste la lenghe plui doprade par lei, in spiete che lis robis a cambiin...) e je “Narrazioak” (publicade pe prime volte tal 1983 a Donostia), jessude tal 2002 par Tranchida cul titul “Lo scrittore e la sua ombra”.


text:
In cheste pagjine o cjatais ducj chei che a àn scrit alc par la nestre Ostarie e che nô o clamìn contecurtârs. Daûr di une curte biografie, o vin metût i leams aes lôr oparis, mandant su la viere Ostarie, par lis contis vieris, su chel di cumò par lis contis resintis.
Aldo Rossi al è nassût a Udin, ma a 8 agns al è lât a stâ in Cjargne fasint un percôrs contrari a tancj altris furlans. Al è cognossût intal mont de musiche bielzà dai prins agns novante, ma al à fat un grum di ativitâts ancje tal mont dal spetacul, sedi par emitents radiofonichis locâls, sedi sunant par sagris e fiestis insieme a "I Salvadis". Tor il 2000 al à tentât il salt te musiche dance internazionâl e intal 2004, al à decidût di tacâ cui discs di solist i marilenghe.
Preseât pe sôs cjançons curtis, di un pôc di timp in ca si stâ dediant a lis contis sul balon, sedi par talian, sedi par furlan. Sul web al è une vore presint: lu podês cjatâ sul so myspace
, sul so blog
o sul so sît uficiâl
.
Par Contecurte al à scrit:
- Bepi Mondiâl
- Cjalde chê sere
__________________________________________________
ANNAMARIA GON
E je nassude a Rome di gjenitors furlans, di Bagnarie. E vîf a Udin e e lavorie in te publiche aministrazion. No à mai fevelât par furlan, ma i siei nonos i àn insegnât a lei in "vernacolo" fin di cuant che e veve 6 agns. Cuant che al è muart Pre Beline, i è vignude la pice di scrivi par furlan; e à fat un cors ae Filologjiche e...
Par Contecurte e à scrit:
- Il mâr
- Il puar Cont di Porcie
___________________________________________________
CARLI PUP
Carli Pup (1973) al è a stâ a Sarsêt. Al lavore tal cjamp de informazion in lenghe furlane, massime tal setôr radiofonic (Radio Onde Furlane
), ma ancje ta chel de cjarte stampade (cun contribûts publicâts su La Patrie dal Friûl, Gnovis Pagjinis Furlanis, La Comugne, Segnâi di lûs, e v.i.). Si interesse ancje di storie furlane, narative popolâr e nazionalitâts minorizadis. Propit a chest ultin argoment al è dedicât il blog Internazionalitari
che al cure za di un pâr di agns. Al è autôr dal libri "Memoriis platadis. Olmis di storie te narative popolâr furlane" (El Tomât, 2007) e de version furlanne dal "Diari" di Bobby Sands
(Kappa vu, 2001)
Par Contecurte al à scrit:
- Speciâl
- La bolsa
- Salvans su la Bivare
- Se il mont si strucje
- Su la culine
- Tal mieç dal vât
- Gnot di carnavâl
___________________________________________________
CHECO TAM
Checo Tam (Francesco Tami) al è nassût intal 1963 e al è di Selvucis. Al è un dj colaboradôr di Radio Onde Furlane
(scoltait Indigo, al sabide di sere) e al à scrit articui musicâi par rivistis.
Intal 2000 al à vinçût il premi leterari San Simon
pe narative cu La maree nere e altri contis
e il prin premi intal concors pes senegjaturis dal CEC cun Viatores.
Altris sôs contis a son vignudis fûr su la riviste La Comugne, dulà che intal 2002 a je stade publicade la sô senegjature Ecstasy.
Tal 2002 al à publicât une opare une vore origjinâl, l’audiolibri Sense
parodie des oparis di fantasience dai agns ’50.
Dal 2008 al è deventât Francis, cjantant e autôr dai Francis and the phantoms
, vincidôrs di un Premi Friûl
e continuadôrs des atmosferis dai Soglia del Dolore (agns '80).
Tal 2009 al à publicât Scûr di lune
, simpri par la Kappa vu edizions.
Par Contecurte al à scrit:
- Subbuteo
- Vencul
- Il palaç
- Tornâ
- Un carantan
- La codebue
- Domenie di cjace
- Tragedia sul Torre...
- Amster-dam
- Gjoldiments forescj
- Sante
- Cirî gnot
- Just like nothing on Earth
- Milions di agns
___________________________________________________
CHRISTIAN ROMANINI
Christian Romanini al è nassût a Dielsdorf in Svuizare ai 28 di Zenâr dal 1977, ma al vîf in Friûl di cuant che al veve 6 mês. Dopo une prime esperience come promotôr linguistic tai Ents locâi, tal Mai dal 2008 al devente un dai impleâts de Segretarie Particolâr dal President de Regjon Autonome Friûl-Vignesie Julie
. Diretôr dal mensîl Tiere Furlane e colaboradôr da La Patrie dal Friûl, tal 2011 al à vint la seconde edizion dal concors "In trê riis
" cul romanç "Un altri carnevâl
".
Par Contecurte al à scrit:
- Lis cialis
- Taiant la coce
___________________________________________________
DI SUALD
Sandri Di Suald
, nassût a Sant Andrât dal Judri tal 1953, al fâs un grum di robis: publicitari, scritôr, disegnadôr...
Des sôs mans a son nassudis creaturis come Tarvos
(il prin fumut par furlan), Tzan, Relé. Al à a tor un trente di libris publicâts. Tal 1983 al à vint il premi Friûl di Radio Onde Furlane e tal 1985 il premi Sant Simon, cul romanç "Ah! la provincie". Al à vût fat mostris in mieze europe.
Premis: un tic di chel di Onde Furlane din al Ministeri de Culture de Austrie e al Alpe Adria pal "aiût a la comprension jenfri i popui".
Par Contecurte al à scrit:
- Conte di peraulis muartis
- Conte di peraulis muartis 2
- Conte di peraulis muartis 3
___________________________________________________
DONE BETE
Done Bete, cussì e je cognossude sul web par il sô blog “Done Bete da le lenghe sclete
".
Il titul dal blog al nas di un mût di dî che si usave a Durlasse, che al è il paîs di sô mari e chel dulà che e je nade, tal '52, mentri che so pari al jere di Onè di Fonte, bandis Trevîs.
Je e à simpri cjacarât furlan cu la cadence di Durlasse, che e à miôr la Z, ma jessint lade a stâ a Palaçûl dal Stele, propit tal '52, a la scuele di infanzie la cjolevin pal boro par cè che il so Palazôl al sameave sbaliât rispiet al Palassôl dai natîfs.Cumò, leint chel “Palaçûl” sui cartei stradâi, i ven di ridi a jê, pensant a la asonance cun chel che si intint "persona scaltra che sa come districarsi".
A Palaçûl, in ogni câs, par cuatri agns e à fat part dal Consei Comunâl e cun cheste caulitât, cun entusiasm, si è impegnade a meti adun une vore di rassegnis teatrâls par furlan, cul jutori de Associazion Teatrâl Furlane
.
Par Contecurte e à scrit
- Bertoldino, Atile e la vuere di Troia
- La Sunte pescjadore
- La tovaiute di Lubos
___________________________________________________
DREE VENIER
Nassût a Tumieç, ai 15 di Jugn dal 1967, al è un ilustradôr, animadôr, vignetist e dal 2003 gjornalist professionist. Tal Zenâr 2004 al vierç «ILfurlanist
», il prin blog scrit dal dut in marilenghe. Dal Setembar dal 2006 al jentre inte redazion dal gjornâl La patrie dal Friûl
, e daspò de muart dal diretôr, pre Toni Beline
, al è nomenât, par un periodi, diretôr.
Tant che scritôr al realize tantis senegjaduris e tescj par fumuts, disegnâts di lui e di altris. Tal cjamp de narative, cussì clamade “scrite”, al debute su la riviste La Comugne
(numar 2) cu la conte “Supermarket” intal 1998.
Par Contecurte al à scrit:
- Ploie
- Supermarket
- Marie di Padiar
- La che si nas ogni jerbe e pas
- Il cjâf inte sachete
- Esodi di Feravost
- Spedizions
- The end
- Cidulis
___________________________________________________
EL FARI
o soi sbrissât par câs su Contecurte
e ai let le iniziative dut curiôs
ancje cjapât, dabon. propit gustose!
ce fasio? jo o scrîf contes minudes
che podaressin svicinâ le poesie …
bon!us ‘an mandi dôs par che o viodês
e po tal câs che fossin in cunvigne
cul spirt des vuestres intenzions,
o podarès mandant ancjemò altres,
di cuant in cuant. e o rivi al grop:
mi plâs le discrezion e il risiervât
- un pôc come Rosute - e par chest cont
o cjapi el non di fari, tant par dî
le fadie di pleâ pinsîrs intes peraules:
in umiltât, tal scûr, e dibessôl.
o dopri le fevele de me infanzie
capirês cussì subit dulà che o ven.
se le profierte impen ‘je fûr di lûc
no stait a vê pinsîrs: o pues comprindi.
Par Contecurte al à scrit:
- Le molte
- Cafè maglât
- flôrs de France
- in paradîs
- el fari
- ce vites
- passion di cjarieses
- becolâ
- onôr a las femines
- farie
- biel acet
- di là di Sèdule
- pomes salvadies
- balades
___________________________________________________
EOWIN
Di je o savìn che e lavore intal cjamp de lenghe furlane di une vore di timp, il che al è bielzà une robe no tant frecuente; par chest e à sielt come psudonim Eowin, il personaç di Tolkien che al à otignût une grande vitorie là che nissun om al sarès mai podût rivâ. Difat... e je rivade une femine!
Par Contecurte e à scrit:
- Tandem
- Zimulis
- La colezioniste
- Bandoneòn
___________________________________________________
FRANCESCA GREGORICCHIO
Nassude a Udin tal 1952, e à vivût par un biel pôc di timp a Milan. Culì e à lavorât come gjiornaliste a Radio Popolare, te RAI e come copywriter te publicitât. E a publicât il saç “Liala e il romanzo rosa” Ed. Gammalibri e, par furlan, (a dôs mans cul pari Gianni Gregoricchio) “Lis storis di Piçul” Ed. Kappavu. E je ancje disegnadore autodidate.
In dì di vuê e lavore pe KappaVu Edizions.
Par Contecurte e à scrit:
- La dentiere pierdude
___________________________________________________
FRANK SPADA
Di lui
al à vulût dînus ben pôc. No di Contecurte o vin rivât a scuvierzi che al è a stâ a Udin, che al cjacare ben furlan, ma nol è ancjemo masse brâf di scrivilu. I libris, par cumò, ju scrîf par talian.
Par Contecurte al à scrit:
- Fâlu planc
- Dì par dì
- La piece rosse
- Une conte par Nadâl, e une domande
- Un dopli insospetabil
- Une batude silenziose
- Aghe di plene
- Ingabiât
- Principi di indeterminazion sociâl
FULVIO ROMANIN
Fulvio ReddKaa Romanin
al è nassût in tal març dal ‘71 a Rome, ma al è di famee cjargnele. Al fâs un grun di robis e al è famôs par la so pastesute "pappardelle terrore e dilembo".
Al à scrit un libri, "Niari
", pe edizions KappaVu
. Al à fat un tot di discos, sedi par furlan, sedi par talian, e par dîs agns al è stât speaker a Onde Furlane
. Cun di plui al fâs dute une schirie di robis interessantis... o ancje no. Cuant che a nol trafiche in internet al scrîf alc ancje sul so blog www.fulvioromanin.it/blog
.
Par Contecurte al à scrit:
- Delitto e Castigo
__________________________________________________
GALLIANO DI BUENOS AIRES
O vîf a Buenos Aires. O soi nassût a Tresesin (Ud.). A 17 agns o emigrai cu la mê famee in Argjentine. O ai simpri partecipât aes ativitâts de Societât Furlane di Buenos Aires, cumò o soi coordenadôr dal “Taller di Furlan” e dal “Côrs di Furlan- Idiome e Culture”. Tai ultins agns o tacai a scrivi piçulis contis simpri avalintmi dai miei ricuarts. Par agns o fasei part dal Cuartet Armonie cjantant lis nestris bielis vilotis. Cu la armoniche e il cjant o puarti ligrie tes fiestis furlanis.
Par Contecurte al à scrit:
__________________________________________________
GIANFRANCO PELLEGRINI
Gianfranco Pellegrini al è nassût a Cormons, tal chel altri secul, al à vivût a Manzignel e a Tresesin e cumò al è a stâ a Val di Reane, intal Roiâl. Cun studis classics e une laure in filosofie di chescj timps – lui al dîs – nol podeve altri che deventâ informatic.
Al à vût insegnât intai cors di furlan inmaniâts dai Comuns e dai Circui didatics ma, cumò, colpe il pôc timp, si limite a scrivi storiis plui o mancul curtis, prime che la poce de memorie di une lenghe complete e straordenarie vude in regâl dai vons si svapori dal dut. Tal lui dal 2010 al à publicât une racuelte di contis pe Kappavu edizions: Cuatri stagjons da l'an
.
Par Contecurte al à scrit:
- Cidulis
- La otave corsie
- Preiere
- Evelin
- Narcissus
- Fieste grande di fin Istât
- Sium de Vilie dai Sants
- Il drâc
___________________________________________________
GIULIANA PELLEGRINI
Giuliana e je une none contente, che cîr di tignî vîf, tal so piçul, l'amôr viers la marilenghe, stant che, fevelâ furlan nol è dome dîsi peraulis intune altre lenghe, ma soredut frontâ i pîts intal îr, arbul che plui si slungje sotiere, plui al sburte ramaçs intal cîl.
Tal 2005 e à publicât "La none e conte", un libri di flamis
par furlan cun 34 contis curtis; tal 2007 "Contis dal prât incjantât", flamis furlanis voltadis ancje par talian.
E à partecipât a putrops concors di contis e poesiis: tal 2006 e à vint un concors a Bregano (Varese); tal 2007 une conte in furlan è je stade premiade al concors "Piccole storie di terra", tal 2008 e je rivade seconde al premi di poesie "le voci dell'Anima" di Villa Vicentina, tierce al concors di poesie "Gjiso Fior"
di Verzegnis e ancjemò tierce al concors di poesie "Filari in versi" di Cormons.
Intal mês di Avost dal 2010 e à publicât par la Kappavu une racuelte di contis e poesiis par furlan.
Par Contecurte e à scrit:
- TITE, classe 1924
- Gotis
- Tren
- Il presepi
- Furmiis
- Checo e Catinute
- Checo, Catin e Minute
___________________________________________________
IL SGHIRAT
Inte nestre Ostarie al è puest par ducj, ancje par un Sghirat!
O vin provât a domandâi alc su so cont, ma o vin rivât dome a capî che al è une besteute svelte e ninine, ma che, se i pestin la lungje code pelose, e sgrife e e muart gnan par gnan!
Sicheduncje, nuie biografie par lui, parcè che:
1) chê code no va su chê agnele
2) i sghirats no son bogns di scrivi biografiis
3) se a scrivin contis curtis, al vûl dî che no an voie di fâle tant lungje
Contentinsi des sôs contis, scritis par nô de Ostarie:
- Antîl
___________________________________________________
ISA DORIGO
Nassude a Udin, ai 24 di Zenâr dal 1959, e je impiegade e sporteliste dal 2004 li de Provincie di Gurize
, dulà che a partecipe ae tutele e valorizazion de lenghe furlane cun traduzions di tescj e interpretariât. Interessade ae astronomie e meteorogjie e a lis siencis in gjenar e je socie de Societât sientifiche e tecnologjiche furlane
, e colabore cul Comitât pe autonomie dal Friûl e il Comitât 482
. Tant che scritore e à scrit cheste e altris contis e une golaine di poesiis.
Par Contecurte e à scrit:
- Al cricave il dì
- I rincjins de Madone
- La cisile
___________________________________________________
IVANO URLI
Storiutis de buinegnot:
___________________________________________________
JAIO FURLANÂR
Jaio Furlanâr, alias Celestin, alias Sommarti, di mari cjargnele e di pari no si sa, al é nassût a Udin un 18 di setembar de etât de piere e al é scjampât in Belgjo par no lâ sot de naie. Là al à fat mil mistîrs prime di fâ crodi che al jere un artist e tacâ a fâ il mone par no fâ piês.
Vuê al si pues dî che al vedi tirât bielzà cualchi bon colp “a salve” tal mont de piture, de sculture, de mode e de musiche, ma il biel, dissal, al à ancjemò da vignî. Come scritôr al varès volût scrivi la bibie par furlan, ma al varès scugnût lâ predi, cussì, tant che al spietave la vocazion, le bibie e i je passade sot dal nâs e a si é butât su ce che al restave: un blog
. Al é li che al à fat le cognossince di Agne Lene.
Par Contecurte al à scrit:
- Il dì dal an da Agne Lene
- La berbere ribel
- Il mani di scove
- I grumâi di Agne Lene
- Odôr di rose
- Onorine
- Il ridi dal Carnera
- I pecjâts di Don Jaio
- Il Pipinot
- Baste dome tacâ a scrivi
- La gjate udinês
- Trê voltis par massarie
- Pasche da Agne Lene
- Il corvat dal lunis
- Ciran di Martignac
- Viste mâr
- Il Eroi dal dì
- Influencis
- La elare dal basavon
- Le biro dal Tintin
- Dai aas ai oos
- L'indemoniât di Verzegnis
- Chê dal Tin
- Come il dì prin
- Il rucjin
- L'apontament
- Il cafè da l'agne Lene
- Agne Lene e le puestine
- Soflades
- Visa pal paradîs
- I medaiâts
___________________________________________________
JANEZ ERAT
Nassût tal 1970 a Berlin in Gjermanie, fi di »Gastarbeiter« jugoslâfs-slovens. Dopo il militâr in Bosgne o ai studiât ae Universitât di Lubiane e Budapest la storie des lenghis indoeuropeanis e des lenghis slavis e il furlan cul mestri Roberto Dapit
. Al moment o soi a stâ in Austrie cun mê femine e trê fruts piçui. O ai met adun un dizionari furlan-sloven
(38000 lemis). Dal 2007 colaboradôr de Patrie
. Tant che amì de lenghe furlane o ten il blog »La lenghe furlane e slovene
«.
Par Contecurte al à scrit
- Ej Jackson!
- Une vite lade a tocs
____________________________________________________
L'ANTESCÛR
L'Antescûr, come che al è clâr, al è un psuedonim, ma nol intint platâ la identitât de persone che nus scrîf, al vûl dome jessi une piçule mascare parcè che i coments dai nestris clients a sedin sincirs e cence nissun condizionament.
L'Antescûr nus fas dome savê che al lavore ancje intal cjamp de lenghe furlan, ma nol vûl nancje fâ savê se al è un mascjo o se e je une femine. No ostîrs no vin fastidis... a no nus interessin lis contis.
Par Contecurte al/e à scrit:
- L'om misteriôs
- Il svol dal Falcone
- Milonghe
- Se Diu al vûl
- Ninin
- Alc a si è rot
___________________________________________________
LAURIN ZUAN NARDIN
Laurin Zuan Nardin al vîf a S. Vît de Tôr, paîs dulà che al è nassût intal 1951. Une vite intal mont de scuele: arlêf, insegnant, cumò dirigjent scolastic dal Istitût comprensîf di Gonârs. Al à vût publicât studis lessicolgjics sui dialets de Italie, in particolâr sul grant poete romanesc Josef Juchìn Belli
(1791-1863). Al colabore a la riviste romane di studis sui dialets “Il 996”.
Par chel che al inten la lenghe furlane, al à vût scrit pe Panarie, par Sot la Nape, Alsa, Gnovis Pagjinis furlanis, Il Nuovo Friuli.
Di cualchi an in ca al cure la pagjine des recensions leterariis dal mensîl La Patrie dal Friûl
.
Al è autôr dal drame Pieri e jo, rapresentât plui voltis ator pal Friûl e publicât su la riviste di leterature furlane la Comugne (n. 7, 2002). Su cheste stesse riviste al à publicât saçs, senegjaturis e contis.
La sô conte, Il carùf, e je saltade fûr intal volum, Poeti e prosatori del Friuli, par cure dal ‘Messaggero Veneto’ inte vierte dal 2004
Tant che poete in furlan, al à vinçût il premi ‘Gjso Fior
’ dal comun di Verzegnis intal 2003 e al à ancje vudis segnalazions a Udin, Noventa di Piave, Pressenins. La sô racuelte Prime dal nuie e à vinçût il secont premi ex aequo intal concors di poesie ‘Caterina Percoto’ di Manzan dal 2006.
Simpri intal 2006 la sô opare Aghe dal Nadison e à vinçût il prin premi ex aequo intal concors de Associazion teatrâl furlane.
la sô conte lungje Il cop e à vinçût il premi S. Simon
dal Comun di Codroip.
Par Contecurte al à scrit:
- Vincjedoi
- Migee
- E il muturin?
- Diego
- Lis domandis
- La Conte
- Manecis
- E bon di chel!
- Il rucjin
___________________________________________________
LEONORE
Eleonora Gregorat e vîf e lavore a Cervignan. Dal 2000 al 2005 e à creât e curât lis rivistis free press "Agendae.info", "è Magazine", cheste ultime in collaborazion cu le redazion di "Events" riviste editade a Glemone. Lis rivistis a ripuartavin calendaris des manifestazions e apontaments culturâls in regjion e ospitavin recensions di spetacui di teatri, di musiche e di mostris di art.
Tal 2006/07 e à curât la riviste "ENAIP News". Cumò e fâs la insegnante di inglês. E prove a scrivi par furlan di gnûf, dopo tant timp, i soi ultins esperiments in marilenghe e van indaûr al timp des scuelis superiôrs.
Propit in chel periodi e à vût l'onôr di ricevi un libri sul ciâf tirat di Don Bepi Marchetti, capitât al Percoto pal so ultin an di insegnament. Lui i corezeve lis contis e lis puisiis che e scriveve par furlan.
Dut câs i à tirât il libri no par come che e scriveve, ma par trop che tabaiave cu le sô compagne di banc. Par fortune lui nol veve une grande smcje.
Par Contecurte e à scrit:
- Il pesce palla
- Step
___________________________________________________
MAURIZIO DI FANT
Maurizio Di Fant al à 60 agns, al è a stâ a Sant Denêl dal persut e ogni tant i plâs scrivi storiis lungjis e ancje curtis.
Par Contecurte al à scrit:
- Acuile Studade
- Il pessâr
- Aghe striade
- Il sofêr
___________________________________________________
MAURIZIO MATTIUZZA
Poete preseât ancje a nivel talian al è nassût dongje Zurich tal 1965 e rivât in Friûl tal ’76. Al è stât un di chei di "Usmis" e un trastolon. Soi libris a son La cjase su l’ôr (1997) e L’inutile necessità(t) (kappavu
udin 2004) cun intervents dal poete Luciano Morandini e dal cjantautôr Claudio Lolli
. In cubie cun Lino Straulino
al à burît fûr tal 2001 il cd tiere nere (nota records) Sôs poesiis si cjatin in rivistis e antologjiis sedi in Friûl che ator par l’Italie e te racuelte Plastic poetry party
, dulà che Mattiuzza al è publicat dongje di noms come Elisa e Neffa. Al à vinçût il concors nazionâl di poesie Naghena d’arjent
e il premi nazional di puisie Città di Ceggia. Al je stat dat ancje il prestigjos premi leterari Laurentum
2009. Achì o cjatais il so myspace
.
Par Contecurte al à scrit
- La maiute di Zidane
- Al prossim casting a ti sielzi te
- Al mancje un Re
___________________________________________________
NELLO MALISANO
Nello Malisano al è stâ a Palermo di passe 25 agns, ma al è nassût a Feagne e i plâs lâ indevanta a cjacarâ furlan. Al è dal '51, al è laureât e al lavore pal Stât. Al à une vore gust di imparâ a lei e scrivi in marilenghe e contânus cualchi conte, dopo che nus à cognossût grazie a Ondefurlane, o miôr, gracie al diretôr Mauro Missana, so paesan e amì.
Par no di Contecurte al à scrit:
- Trê gjai
- Des mês bandis
- Me Santul
- A bevi un tai a Madrîs
- Nibil
- Cuant che il cûr nol cjate peraulis
- Sante Lussie te ete dal digjitâl
- Un prin dal an te nêf
- Se tu mangjis luvins e tu ti voltis indaûr...
- Il Carnevâl tal borc
- Tui
- Il gno dopo Vuere
___________________________________________________
O. ZETE
O. Zete, segn zodiacâl sagjitari. Nassude inte basse furlane a drete dal Tiliment. Dai agns sessante e vîf a lis puartis di Milan cul om e dôs fiis. Impleade, pitore e none di dôs frutis. Di pôc timp a si impegne par imparâ la marilenghe.
Par Contecurte e à scrit:
- Onde anomale
- La promesse
- Colôr viole
- Nostalgjiis di un figâr
___________________________________________________
PLUME DI INGJUSTRI
O ai sielzût il non di Plume di ingjustri soredut, par no mostrâ tante vanitât, jo o pensi che se i miei scrits lis mês poesiis o lis dedichis a vessin di plasê a culchidun, nol è merit gno, ma di cualchidun là sù intal cîl cussì come ca je intune mê poesie: Adonai
Adonai, Adonai -- Tu lûs dal mont -- Tu sperance dai vons -- Tu spirt dal gno cûr -- Tu mi âs vierte la ment -- Che a burît fûr -- Peraulis scuindudis -- Intun recès intal scûr.--- Tu âs dât flât ae vôs -- Di chest piçul puar om -- Cence scolte, cence valôr -- Ten ferme chê man -- Ten salde la fede -- Spiete un moment -- A clamâlu cun Te --- Che al rivi a contâ -- A puartâ ae sô int -- La Tô peraule di amôr -- Dal To insegnament -- Che al ten dentri intal cûr.
O speri di lâ indenant a scrivi e restâ simpri dome un To strument nestri Diu ancje se no resti platât inte ombre e mi metin li denant dai lusôrs e a mostrin il gno non.
___________________________________________________
RAFFAELE SERAFINI
Nassût a Udin, ai 22 di Avost dal 1975, al è a stâ a Sclaunic di Listize e al lavore intal cjamp de istruzion.
Al scrîf cuntune cierte continuitât dal 2005, striçant il voli soredut al gjenar neri e fantastic, intal sens plui larc de peraule. Al à vint un pôcs di concors leteraris par contis curtis o puisiis e di spes si è plaçât tai prins puescj. Dal Otubar dal 2007 al à viert Cîlglaçât, che dopo al è deventât Salvadeat
un blog dulà che al volte par furlan lis sôs contis e poesiis o al mostre altris mateçs come i cartei par la Udinese. La sô cjase uficiâl sul web e je gelostellato
, ma a lu si pues cjatâ ancje sul so blog di poesiis
. A Otubar dal 2010 e je jessude une racuelte di Contis Curtissimis
, che al à curât par Edizioni XII
.
Par Contecurte al à scrit:
- Laipod
- Un tocut a la volte
- Nûf di Otubar
- La scjatule
- Spirfolet
- Il cîl
- Dome lis mans
- Nancje buinis
- Drink
- Picjâts
- Chi cun nô
- Con tis con tis con tis
- Forescj tal vagon
- Intun altri mont
- Secont plan
- Lagrimostri
- La balene
- Bulint e rabiôs
- L'alien
- La fantate dal poç
___________________________________________________
RENZO BROLLO
Renzo Brollo (classe 1971), maridât e cun dôs fiis, al vîf a Glemone, al tire il fôl cui Bakan
(grop rock-folk furlan) e dal novembar 2003 al è redatôr da riviste leterarie in rêt Dadamag
. Al ten un so blog su Virgilio
. Al scrîf e al lei libris par passiòn tant che al à publicât doi libris pa Cicorivolta Edizioni
di Massa Carrara (Racconti Bigami, 2006 e Se ti perdi tuo danno, 2007) e in plui al lei e al recensìs libris pal sît Mangialibri
. Une sô conte e je rivade finaliste al Premio Teramo 2007 (Il fiume di legno) e un so test cinematografic (Visins di cjase) al à ricevût une segnalazion tal concors "Dut intune gnot" inmaneât dal Cec di Udin tal novembar 2008.
Par Contecurte al à scrit:
- Il sest sens da mê vite
- Passaç a Nort Ovest di Triest
- Servizis Segrets
- Metât-mecanic
- Storie mestre
___________________________________________________
ROSUTE
Nus dîs, che di buine furlane, no i plâs tant metisi in mostre, ma chest ancje parcé no je inte sô nature l'esponisi e il metisi a confront. Di fat, il volê scrivi par furlan su Contecurte al è stât par jê un mût par rindi onôr ae nestre bielissime lenghe, e ancje un pôc al nestri progjet.
In ogni câs, o savìn che e je furlane, ma pardabon, e che lu sint dentri come un che al è nassût achì e al à vût la fortune di cressi cun cierts valôrs e contornât di cheste identitât fuarte.
E vîf intun piçul paîs dal Friûl di Mieç, un di chei che inmò in dì di vuê al viôt la vite cul spirt de comunitât e dal volê stâ insiemi, un lûc che ancje te sô variante linguistiche al pant lis lidrîs profondis te identitât furlane.
E je vonde zovine, almancul chel tant che mi permet di insumiâmi inmò, ancje se par chel no centre la etât...
Par Contecurte e à scrit:
- Par Barbe Milio
- In spiete
___________________________________________________
SARA MAIERON
Cause dal orcolat dal 1976, o soi nassude a Udin, ma sei cjargnele e o sei a stâ a Cleulis di Paluce. O pues dî che ai començât a fevelâ par talian dome a partî dai trê agns, cuant che la none - ogni tant - nus mandave al asîl (che e preferive menâ me e i miei cusins tal bosc o pai prâts convinte che par sierâsi dentri varessin vût tant timp plui in là). O ai studiât a Triest e dibot par câs mi sei svicinade ae lenghe furlane, che mi à par altri furnît un lavôr (o soi sporteliste furlane pai Comuns). E pai Comuns ai trascrit, metût adun e mendât libris par furlan: “Atorn dal fogolâr” di Domenico Molfetta, “Flics di vite in rime” di Nicolò De Mattia “Gabane” (ducj i doi pal Comun di Sudri) e “Piçui ricuarts di vite” pal Comun di Bordan. In ore presint o stoi riviodint il librut pe mulaire “Vicins di cjase?! …No di cjistiel” pal Comun di Glemone. Ma la mê vere passion ai son i studis religjôs (ma no ai mai vonde timp par puartâju indevant) e propit in materie o ai publicât tal 2007 un libri "Pievi e parrocchie nella Carnia d'inizio Seicento", in pratiche la mê tesi.
Cul grant jutori dai paisans, de Provincie e de Parochie, jo e un amì o vin vût stampât un tabelon fotografic cun sù ducj i nons storics dai lûcs dal paîs che aromai a stan lant in dismentie (par dâi un cuc si pues visitâ il sît: http://www.cleulis.it/
). Sul boletin dal paîs o doi un voli ai scrits par furlan mendantju sal è il câs (ducj in variant se no i Clevolans si ombrin) e o volti i comunicâts stampe pal telegjornâl dal dut par furlan di une emitent locâl. In ore presint cui miei amîs di ostarie, jenfri un tai e chel altri, o stin tirant fûr dutis lis vecjis peraulis che nissun dopre plui par prontâ un dizionari di Clevolan Doc. Sperìn di rivâ insom!
Par Contecurte e à scrit:
- Pinsîrs di un Sant
- Al veve trê agns e al è muart brusât
___________________________________________________
SPIRT ANONIM
Come ducj i locâi storics, ancje te nestre ostarie e je la presince di une fantasime, anzit di un Spirt... che al vûl restâ Anonim.
Par Contecurte al à scrit:
- Anime
- Braùre
- Eracsam
- Codiç
- Iñaki e Aitor
- Plan di Reintegrazion
- Gjelât di cjocolate
- La procession
- Mode
- Vôs
- Gnot di Nadâl
- Il piçul ream
- La dì dai muarts
___________________________________________________
STEFANO GASTI
O soi nassût a Udin tal 1959, trê fiis, o soi a stâ a Remanzâs.
O scrîf pensant a lis nestris lidrîs di vuê domandantmi cuâl ch’al è il furlan di doman, ma ancje pensant al Friûl di vuê e no a chel di une volte. O ai scritis contis (premiât a Glemone 2006, Romans dal Lusinç 2007 e Vilegnovella par Noi Cultura 2007). O ai partecipât al premi S.Simon
e al concôrs ATF par tescj teatrâi. O ai cjapât premis a Glemone pe didatiche par fruts tal 2007.
O ai vinçût il prin premi ae VII edizion dal “Concors par tescj cinematografics” in lenghe furlane inmaneât tal 2008 dal CEC
di Udin. La riviste di leterature furlane “La Comugne
” tai numars 15 e 16 e à publicât mês contis. O ten dal zenâr 2007 su la rêt il blog dal "Brâf Furlan"
.
Par Contecurte al à scrit:
- La none di Camčka
- Un puest cuiet
- Il comizi
- Chel birichin di diesis
- Il poliziot
- Un incjant colât intor
- Se contassin i se
- Roberta Orepresint
- Cemût passimi la gole
- Voi celecj
- La perfezion evolutive
- La masanete
- Picinin, amôr gno
- Daûr dal len
___________________________________________________
Di chest autôr no savìn masse, ancje se a savìn vonde par jessi contents de sô presince in Ostarie. Lui nus dîs che al è nassût a Tumieç ma al vîf a Udin. Al studie Rus e Spagnûl te universitât dal Friûl, e Furlan cuant che al à timp. Cun di plui o vin rivât a scuvierzi che nol è il so vêr non, ma al è dome un non galego-furlan, par che so pari al è furlan e sô mari galiziane.


text:
Paîs Basc: scjàs politic par altris câs di torture
Ta chestis ultimis zornadis i mieçs di comunicazion dal stât spagnûl, massime chei bascs, a àn fevelât di un gnûf câs di torture cuintri di doi citadins bascs acusâts di jessi membris di ETA. Magari cussì no, l’ûs de violence de bande des fuarcis di polizie spagnolis, no dome come sisteme par interogâ, ma ancje dome par scunî i fermâts, e rimonte inmò ae ete franchiste e no à mai dât segnâi di finî. Cun di fat, lis violencis fatis cuintri dai arestâts, che a jentrin ad in plen inte definizion internazionâl di torture, a son stadis metudis in vore in cetancj câs, massime cuintri dai membris di grups armâts indipendentiscj e di opositôrs politics, in particolâr intal Paîs Basc là che par agns a àn operât ancje scuadrons de muart al servizi des autoritâts spagnolis (come ben dimostrât dal câs dai GAL), ma ancje intai Paîs Catalans. Ta chescj ultins agns a son stâts centenârs i citadins bascs che a àn denunciât torturis de bande des fuarcis di polizie e no si trate dome di etarras (o sei membris di ETA), ma ancje di rapresentants politics e culturâi dal panorame nazionalitari basc. Si trate di une pratiche facilitade dal regjim di incomunicazion che la legjislazion spagnole e permet pai prins cinc dîs daspò dal arest, cuant che il fermât al reste tes mans de polizie par 120 oris di file cence podê viodi nissun, nancje un avocat, e cence nissun control esterni, come che di agns e va dilunc a denunciâ Amnesty International. Cundut achel, la plui part di chescj câs, no ven nancje indagade par vie che lis autoritâts politichis e judiziariis spagnolis a sierin la cuestion cul dî che ducj i etarras arestâts a àn ordin di denunciâ torturis. Dut câs, ogni tant, al salte fûr un câs che pe sô gravitât nol permet di platâ la cuestion. E al è propit ce che al è sucedût ta chestis zornadis daspò dal ricovar di urgjence di Igor Portu arestât cualchi ore prime de Guardia Civil cun Mattin Sarasola intal paîs di Arrasate. Cuant che la polizie lu à menât tal ospedâl di Donostia, Portu al mostrave une cueste rote, un polmon sbusât cun versament di sanc, un voli pestât e pachis su dut il cuarp. Daûr dai sanitaris se a vessin spietât inmò prime di ricoverâlu il zovin al riscjave di murî par vie de feride intal polmon. Daspò che la gnove e je stade comunicade de radio Infozazpi Irratia e po de edizion in rêt dal cuotidian Gara, al è saltât fûr un montafin mediatic, ma soredut politic. La Guardia Civil che tun prin moment, daspò dal arest dai 6 di Zenâr, e veve fevelât di un fer cence nissun probleme, une volte deventadis publichis lis condizions di Portu e à comunicât che la feride tal polmon e jere stade causade di un colp cjapât dal zovin te puartele de machine intant dal arest. Plui tart il ministri spagnûl dal interni, Alfredo Perez Rubalcaba, intune conference stampe, al à dite che daspò vêsi fats identificâ cence problemis, i doi zovins a vevin cirût di scjampâ cuant che la polizie e veve cirût di controlâ i lôr russacs e che lis feridis a jerin stadis causadis de barufe saltade fûr cul tentatîf dai fantats di scjampâ. Cun di fat, tal framieç, a jerin stadis comunicadis ancje lis condizions fisichis di Mattin Sarasola che al presentave segnâi di pachis su dut il cuarp. A jevâ lis reazions duris e la domande di sclariments rivadis massime dai rapresentants politics bascs, ma ancje des associazions pai dirits umans, no jerin duncje dome lis condizions di salût dai doi zovins, ma ancje lis versions contraditoriis des autoritâts spagnolis. Tant plui che, ancje cjapantlis par buinis, no si capive cemût che cuntune feride cussì serie di riscjâ di murî, Igor Portu al fos stât menât in ospedâl passe sedis oris daspò che i fats a saressin capitâts. Tal framieç di Madrid si cirive di sviâ la atenzion dai mieçs di comunicazion, cul dî che i doi arestâts a saressin stâts membris de celule di ETA responsabile dal atentât intal aeropuart di Barajas. Une informazion cheste mai saltade fûr prime, cundut che par solit, al moment dal arest, lis autoritâts spagnolis a dan simpri une grande evidence ai episodis di violence atribuîts ai etarras arestâts. Parcè dâ fûr chestis informazions propit cumò? Intervistade de emitente radiofoniche Infozazpi Irratia, la avocate di Portu, Amaia Izko, e à declarât che “ce che si vûl fâ al è confondi cul butâ fum, cul fâ il rumôr plui grant pussibil par taponâ il scjàs che a son daûr a movi lis notiziis su la situazion di Igor e Mattin. A son daûr a inventâsi lis acusis plui penzis pussibilis. Cussì, no dome si va a violâ la presunzion di inocence, il segret istrutori, l'isolament, ma, cence dubi, si smire a fâ il rumôr plui grant pussibil par taponâ lis provis des torturis”. Dut câs, di là des peraulis de avocate dal zovin basc, a discreditâ lis peraulis des autoritâts spagnolis a son i stes fats. Prin di dut, a smentî la version dal ministri e de polizie, za in contradizion tra di lôr, a jerin stadis lis fameis di Portu e di Sarasola che a vevin dite che i doi zovins, cuant che daspò dal arest a jerin stâts puartâts intes lôr cjasis de polizie pe percuisizion, no mostravin segnâi di pachis come che, invezit, al varès vût di jessi se lis violencis si fossin vudis intant dal arest. Ai 10 di Zenâr e je stade rindude publiche la declarazion di un testemoni che al veve viodût cui siei voi cemût che al moment dal arest i doi fantats bascs no vevin fat resistence e che no si vevin vût episodis di violence. Tes zornadis seguitivis a son stadis rindudis publichis lis declarazions dadis dai doi zovins ai magjistrâts che ju vevin interogâts. Ducj e doi a àn contât la dinamiche dal fer di polizie, che si veve davuelt cence incidents, e po lis violencis patidis tes oris daspò dal arest che a vevin vût il moment plui dûr pôc prime dal ricovar di Portu, cuant che i doi zovins a jerin stâts menâts fûr dal centri di detenzion, tune boschete ad ôr di un riu, là che ur jere stade fate la “bolsa” e altris formis di torture. Al va dite che cuant che i doi fantats a son stâts interogâts a jerin ducj e doi in regjim di incomunicazion, ven a dî che no dome no podevin comunicâ tra di lôr, ma no vevin vût contats cun nissun fûr che cu la polizie e che no savevin nuie di ce che al sucedeve fûr de stanzie là che a jerin sierâts. Il fat che lis lôr declarazions a sedin coerentis tra di lôr, come che al à ricognossût il stes judiç spagnûl che ju à interogâts, coerentis cui risultâts dai esams medics, e coerentis cu lis testemoneancis cjapadis sù ta chestis zornadis tra chei che a vevin podût viodi alc al dimostre a clâr che la torture e je inmò une realtât intal stât spagnûl, massime cuant che si à a ce fâ cun presonîrs bascs.
[Font: Gara, 07-08-09-10-12/01/2008; El Mundo, 08/01/2008; Mon Divers, 09/01/2008; EiTB, 10/01/2008; Infozazpi Irratia, 10/01/2008]


text:
Al veve trê agns e al è muart brusât. La mari a fo clamade in tribunâl e dopo vei tribulât un pouc a è stade diliberade. Una storia vera e documentade, sucedude tal 1892. Cumò chel frut nus conta
«Di ca sù jout di mê mari e da mê int»
Venezia, 28 aprile 1892: «La Corte di Giustizia accolto il ricorso ed in risposta della sentenza 4 marzo 1892 del Tribunale di Tolmezzo [di] non farsi luogo a procedimento al confronto di [omissis] Catterina fu Matteo d’anni 45 pell’imputatagli reato previsto dall’art. 3711 del Cod. Penale per non incorrere nel fatto
addebitatele […]».
1. Regio Decreto 30 giugno 1889, n. 6133 : «Chiunque, per imprudenza, negligenza, ovvero per imperizia nella propria arte o professione, o per inosservanza di regolamenti, ordini o discipline, cagiona la morte di alcuno, è punito con la detenzione da tre mesi a cinque anni e con la multa da lire cento a tremila. […]».
A era ora! Finalmenti di ca su pos tirâ il flât e jessi content pa mê cjara mari. Ai erin ormai masse meis che chesta rouba si strassinave e no volevin capî…
Ma cemût si podia pensâ che mê mari a fos stade (cemût ch’ai àn det lôr) «negligente e imprudente», peraulas ch’a mi à vulût una dada a capî ce che as voleva dî… Impussibil! Pensait che la vevin condanada a passa 70 dîs di pareson e a una multa (che za no vin nua) par veimi lassât di bessol in cjasa cun mê sûr di sîs agns. Ma una mari no pos migo stâ dut il dì devurmi. E i servisis? E las bestias? E duta la cjasa da mandâ indevant? Che gno pari al è muradôr, al è fûr a lavorâ… E cun chestas peraulas si è sierât il dut:
«Considerato che una tale volontarietà [di causare la morte n.d.r.], un tale consentimento non può ritenersi siasi verificato nella [omissis] riferibilmente al
fatto della morte del di lei bambino; lo respinge anzitutto l’intenso affetto pel proprio nato…»
Ce dî… sei nassût indât… o forsi no. In dut Cleulas ducj a san che i frutins che, coma me, a murin piçui ai daventa a colp agnui e in chê dì no si sunin las parias ma
i componons e la messa no è di funerâl ma “dai agnui”.
E cussì, ai 30 di Zenâr dal 1892, compagnât dal sun dai componons e dopo vei patît cuatri dîs (che las scotadas a fasin mâl) mi sei sindilât, a cjalâ ducj dal alt. E su pal sfoi al è stât segnât: «hanno dichiarato che a ore meridiane 12 e minuti 30 di oggi
e morto [omissis] Giacomo». E jo, Jacum, sei stât scancelât dai regjistros das Istituzions umanas par entrâ in chês sempiternas. Ma no sarès restât da bessol parcè che via pal an a saressin stâts sîs i canais muarts e segnâts su par chei sfois (Anna
Maria di 6 meis, Alfonso Antonio di 1 an e 6 meis, Palmira Rosalia di 4 agns e di 1 an Barnaba Pietro e Giulia Caterina)… cui par un motîf, cui par un ati. Jo, par contausa duta eri classe 1888, si chè duncje vevi trei agns e – coma c’al è sucedût
encje di chescj agns e voreis za capît – sei muart brusât.
«[…] nel 26 gennaio 1892 lasciati incustoditi in casa per circa un quarto d’ora il proprio figlio Giacomo di anni 3 in compagnia soltanto d’una sorellina di
anni sei […] il fanciullo suddetto avvicinandosi al focolaio nel quale ardevano legna si appiccò il fuoco alle vesti e ne riportò ustioni così vaste e profonde da causarne la morte avvenuta nel 30 gennaio successivo».
E ce freit in chê dì! Ai 30 di Zenâr dal 1892, a tirava una buera! E mi vevin metût intuna cassute e mê santula mi puartava.
Ai jodut dut! Parcè che, pal fat chi eri un frut no taponavin la cassuta fin sul simiteri ma a lassavin che ducj mi viodessin. Eri biel, a sameava chi fases un clup! Dut vistît di blanc e cuntuna granda scufa. E vistîts a blanc ai era encje i fruts ch'a mi àn compagnât. Nua “Dies Irae” par me, nua “Miserere” e nencje “Libera me Domine”, che a mi no mi coventavin. Eri a pena sul scomençâ da vita, ce voleiso chi domandàs perdon… forsi par via che ogni tant roubavi un tidinin di farfula a mê sûr o a gno
fradi? Fan a è fan… E cussì nua vegla e nua limueisina.
E dut si è sierât tal cimiteri vecjo da banda di Paluça che nus metevin ducj aì, nou piçui. Ma jo rivi a jessi content istès parcè che cumò, di ca sù, podarai jodi di mê mari e da mê int.
di Sara Maieron